54
René (suspira) Mintgaton lessu ch’jeu fuss sin ina insla solitaria.
Peter (laconic) Mo ti, il sablun ed ina palma! (serius) Enconuschas ti zitgi che vegn sin quella party?
(El entscheiva ad imitar in sault cun ina partenaria.)
René Tgei, jeu? Na, buc’olma. Tut amitgs da Norma.
Peter Jeu vai atgnamein mo dumandau sch’ei hagi è damas.
René Jeu vai tertgau che ti vegnies cun ina.
Peter Levu atgnamein è, mo siu um tuorni pari grad anavos d’in viadi, ni ch’ella stoppi eun lava il
tgau ni schglioc zitgei. Sai bu pli.
René (ha constattau ch’ina da sias curregias dils calzers ei s’aviarta. El stat si, metta il pei silla
meisa dil canape per serrar la curregia.) Jeu vai bu entschiet. Quei ei propi sia cuolpa.
Peter Jeu vai aschi il sentiment ch’jeu vegni quessera a setschenta tier x-ina! Forsa vegnu schizun
a fa a quella ina damonda offiziala. Zaco vaiu il sentiment ch’jeu stoppi puspei inaga marida.
René Na, serius, Peter, mera sin mei (sepostescha si avon Peter.) Vaiu bu sedau tutta breigia?
Peter Fantastic, super. Tgi duess quei schon puspei esser?
René (cun dents sgriztgonts) Marlene Dietrich.
Peter Silla davosa party da costums ch’jeu sundel staus ei zitgi vigneus el vischi.
René Co va quei dad ir sin ina party el vischi?
Peter Els han purtau el cun ina camiunetta, scargau e deponiu el el curtgin davos la casa.
René Forsa vevel lezza gada megna freid!


55
Peter (sesend silla spunda dil canape, pli datier da René.) Quei era schi ina Barbecue(barbäcjù)-
party. Cazzolas ellas plontas dil curtgin, romantic ed aschia, sas.
René Ed amiez quei in vischi?
Peter Schi ver sco jeu vai num Peter?
René E tgei leva quel lu esser, in vampir?
Peter In miert, creigi’jeu. Nigin a ughigiau da dumanda el.
René Lu erel forsa morts, sche nigin a ughigiau da dumanda el? (interessaus) Semuentavan ils egls
ni aschia?
Peter O gie, pliras ga. Autruisa al bu tschintschau. El schischeva mo cheu sc’in miert, mess en bara
e survigneva in gin-tonic suenter l’auter. Sia camischa era pleina cun spagnolettas. Ina camischa da
seida cugl uoppen svizzer dalla vart. Quei veva zaco stil. Era probabel in commember dalla svp. Mo
che - ed ussa vegn il pli schcuril dalla historia – cu ei vevan puspei mess il vischi ella camiunetta e
menau naven el veinsa constattau che nigin enconuscheva el. Gnanc ils Honeggers, che vevan
envidau ed organisau la party, nigin saveva tgi che quei seigi. Mett’avon. Tgisà, forsa cumpara quel
puspei quessera. (Peter stat sin peis e va vi tier la butteglia da sherry. René ha mess las combas
en crusch. ins vesa ses ventrels alvs sur las soccas.)
Peter Quei stonsa scha a ti, bien amitg, ti as bialas combas. Quei vaiu schon constattau bia ga tier
umens: Sch’els an en rassa, ani il bia huara bialas combas.
(Norma entra, da buna luna. Ella porta in costüm nér, ina slingia nera cun péz entuorn il tgau, ina
flura els cavels, enta maun tegn ella in ventagl ner.)
René Tgei eisi uss, Norma, meinsa ni meinsa bu?

S-HAR 2-2_Pralinès hormons ed ina sibla_(sr) y


56
Norma (mira sin René sco da mirar sin in jester e rir sc’in sulegl si per Peter.) Jeu vess eun bugen
in sherry avon che nus mein.
Peter (vul derscher en ad ella in migiel.) Ti vesas o grondius. Super. Exorbitant.
Norma Grazia fetg.
René Savess in da vus dus gi a mi tgei ch’ella duess esser? (En sia pintga tastga da maun da
Marlene Dietrich scava el suenter zitgei e vegn neunavon cun sia pippa. El entscheiva a stuppar
quella cun tabac ch’el pren ord la medema tastga.)
Norma Tia mondura – schic!
Peter Gie, a mi plai è!
René Tgei duess quei esser?
Norma (si per Peter) Jeu vai tertgau dad i sco contessa spagnola.
Peter Ah, quei gie prima. Jeu sun numnadamein il cont.
René Avon tschun minutas eras ti eun (gesticulond) „Der Mann im weissen Anzug mit blödem Hut“.
Peter En in’ura sa tut semida, miu bien: Ozilgi stonsa esser flexibels.
Norma Ti as atina dunas ideas – naturalmein, nus mein sco duo!
Peter Pitost sco trio, hmm?
Norma Ei eun zitgi auter cheu?
René Bu fai i megna lunsch, Norma! (vilaus petga el giu sia pippa vid il calzer.)
Peter Nus stuein integra René.
Norma Pertgei?


57
Peter Perquei ch’el s’auda tier l’equipa – sco ina equipa d’alpinists che van sin in péz. Spetga, lai
studigia: sch’jeu sun il cont e ti la contessa…savess René esser….jeu sai tgei!
Norma In sherpa, in porta-bagascha.
Peter Na, na. René ei mia..hmhm… sira. Quels spagnols an gie adina cun els lur siras. Ellas
suondan adina treis pass suenter, cun tschera brutta…e cun in barbis nér. Secapescha, in auter
che quel da René. (sedrezza giu encunter lez). Denton mo sche zitgi damonda, sche nus s’audien
ensemen. Autruisa eis ti in carstgaun liber.
Alice entra en cuschina. Ella ha eun adina si siu scussal ed ei vidlunder da lavar il pullover da
David cun ina spungia. Ella va tiel lavabo e fruscha vinavon sc’ina maschina.)
René (emprova da tener empau dignitad) Norma, tschintschein nus in cun l’auter ni buc? Jeu vegn
bu a dumanda tei eun inaga.
Norma (si per Peter) As ti veu mia nova plonta?
Peter Aha, ei quei ina plonta. (serius) Fetg bi. Quei va bein tier il puoz.
René (fetg vilaus) Quei tup stupid puoz.
Norma Cu leinsa i?
Peter Nua ei quei schon puspei?
Norma Zanua a Landquart ni Zizers.
Peter Hm, en ina mes’ura.
René (sesaulza) Okäy, jeu stun cheu.
Peter Tgei gis ti??
René Jeu vai getg ch’jeu mondi bu. Figei persuls vies giug stupid, jeu stun cheu.


58
Norma (cun maun caviertg encunter l’ureglia, schetg e sec) Aud’jeu ina nova invasiun da mutgs che
s’avischina?
René Jeu mon bu cun tei tochen egl auto, aschia sco jeu sun setratgs en, e sco ti vesas ora. Na,
basta.
Norma (va encunter ad el, surri dultsch si per el.) Cala ussa da fa il mutg, e per metter el clar
ordavon: Sco quei che ti eis sedepurtaus encunter mei schi gropp e nunsensibel vegn jeu bu a
tschintscha cun tei. Ussa sepren ensemen, trai suenter tias levzas e lu meinsa.
René (va vi encunter igl esch) Jeu mon nigliu. Jeu stun cheu. Jeu mon buca, capito l’amore? (dat in
sbat e va giuado.)
Norma Sas ti tgei ch’el a propi? (Arva igl esch.) El fuss ius schi bugen sco Batman!
(Norma banduna la stiva el quei mument che René entra en combra da durmir. El ha priu giu sia
perucca e tegn enta maun siu magazin da golf. El semetta sil letg e legia.
Peter trai las schuialas, sesa sil pusagl dil canape e derscha en a sesez in sherry.
David entra en cuschina.)
Alice E lu?
David Ella bragia.
Alice Perquei ch’ella ei seblamada pulitamein, supponu.
David Na, ella leva da a mi in pei el tgil ed ha tuc igl esch.
Alice Mintgaton eis ella direct brutala, hm, miu car?
David Ella sa vigni – fetg vilada.


59
Alice Tia onda Florentina era è mintgaton brutal-criminala. (mira ord finiastra encunter tschiel.) Quei
veva da fa zitgei culla glina.
David Schon bien, mumma. Ella ei per cass buca seblamada, ella ha giu buna rischun dad esser
vilada, ni? (El mira denunziond si per ella. Sco risposta tegn ella si siu pullover.)
Alice Cheu.
David Fetg bi. Grazia. (El trai el il pullover.)
Alice Schia, uss ei quei flott, miu bien David. Bien, tgei levu atgnamein eun fa? Ah, gie. (Ella
sesforza da s’enclinar per arver la scaffetta sut la svidera.
David (tema il mènder pusseivel) Tgei enqueras?
Alice (sesaulza puspei, enta maun la flura.) Tgei fa mia flura cheu suten?
David Ella emprova da durmi. (El pren naven ad ella la flura, stauscha quella puspei ella scaffa e
dat in sbat alla porta.) Tgei enqueras?
Alice Purla da lava.
David Tgei?
Alice Ti as schon puspei mess quei zanu’auter. Bu da fa curvien ch’jeu vai bu pli la gnarva.
David Naa, ti vevas mess ei zanu’auter, aschia sco quei che ti fas cun tut, adina e dapertut sto ti fa
uorden e mida entuorn tut. Ed jeu vai mess anavos ei scoi s’auda, ed insumma entscheivas ti bu a
lavar resti la notg dallas duas, zachergiavelgleitien!
Alice Eri uss Dash ni Ariel?
David Tgei sai jeu? – Maga!


60
Alice Ah gie, quei sa esser. Jeu mezza pren adina Persil, Persil ei e resta il meglier, mo ei dat gie
ozilgi schi biaras sorts, neve? Fai schi bien ed enquera ei per mei. Il davos temps vaiu aschi
grondas difficultads cul dies (ella sesa giu suspirond.)
David (cun pazienzia) Pertgei, daco, drovas ti purla da lava?
Alice Perquei che nus savessen gudigna zitgei.
David Tgei?
Alice Jeu vai viu el.
David Tgi?
Alice quei um ella reclama dalla televisiun, quel ella mondura alva.
Davis Tgei vul gi cun quei, che ti agies viu el?
Alice El ei grad anson ius ella casa visavi. El fa sia runda. Jeu figess buca curvien, gl’emprem las
casas vi leu, lu vi cheu. Tiu bab fuss currius o immediat e vess cumprau tuttas sorts.
(Peter banduna la stiva.)
David Mumma, teicla inaga, fai schi bien. (El sesa visavi ella. Ella sa tgei ch’el vul gir.) Jeu portel tei
a casa. Igl ei tut mia cuolpa. Jeu vess duiu purta tei a casa avon ch’ella vegni. Jeu stun mal,
mumma, ei stat sco igl ei fatg giu, nigina discussiun.
Alice Schon bien, David. Jeu capeschel diltut.
David (pren siu maun) Ti vesas gie sez tgei ch’ei liber.
Alice Igl ei mo in curios sentiment da vigni fiers oda casa digl agen carn e saun.
David Ti sas ch’igl ei buc aschia.


61
(Alice pren giu siu scussal e fauldescha quel cun quitau per metter el silla sutga.)
David (suspira) Mumma, fai schi bien.
Alice Perduna, jeu less mo eun pacheta mias siat caussas. E ti stos bu vigni cun mei cugl auto. Ei a
sigir eun in tren, baul ni tard. Ed el mender cass saiu eun adina prender in bus naven dalla staziun.
David Ti stos bu i immediat.
Alice, Stun mal, mo gliez as ti toh grad getg a mi.
David Jeu manigiavel bu immediat, grad ussa.
Alice Mo quei a tunau aschia! Malgrad ch’jeu creigiel che ti fetschies mo quei ch’ins ha cumandau a
ti.
David (prendend siu maun) Jeu vai bu manigiau immediat, okäy?
Alice Cu manigiavas ti lu?
David (malsegirs) Cu..cu ti eis semtgada.
Alice Sch’jeu mass ussa, munchentassu “Lena – Liebe meines Lebens” ella televisiun, e gnanc ella
giavischass quei a mi, ni?
David Na, mumma.
Alice Niessegner ei mia pedetga. Jeu vai bu pli bia dalla veta dapi che teu pauper bab a stueu muri.
David Mera ti tia seria, e lu portu a casa tei.
Alice Bien pia, miu bien, jeu s’audel bu tier quellas che fan igniv inaga ch’ellas ein en hetta, è
sch’ellas ein bu giavischadas. Quei vaiu mai fatg. Jeu sesel zanua en stiva aschia ch’jeu disturbel
nigin, merel mia seria e lu sas ti vigni cun mei dameun marvegl a casa.


62
David Dameun marvegl?
Alice Quei vegn ad esser il meglier. Ti as durmeu o e las vias ein schetgas. (Ella vegn schizun da
dar ad el ina cuorta buna silla vesta.) Meu David, ti eis in schi bien schani, jeu capeschel bu daco
ch’ei san bu scha en ruaus tei, na quei capeschu veramein bu. (Ella va, seferma denton.) Sch’jeu
mo vess ina gasetta dils programs scogliauda. En tia gasetta statti adina mo la mesadad da quei
che vegn ella televisiun.
(Alice va, tegnend sia tastga da maun ferm encunter seseza. David resta anavos. El ha puspei
“spiars”. El selai curdar en ina sutga vida meisa.
(Natalie entra en stiva. Ella ha sias cigarettas e zulprins ed in scarnuz pralinès. Ella sesa sil
canape, pli malruasseivla che zacu e metta ils pralinès silla meisa dil canape. Sven e Katya entran.
Katya ei in tec pli giuvna che Nathalie, magra ed attractiva. Ella derasa segirtad da sesezza. Ella e
Sven vevan inaga ina relaziun, ed ella po aunc adina ver bein el.
David sesaulza el medem mument. El seregorda dalla flura ch’el pren ord la scaffetta sut la svidera.
Empau sepiars mira el entuorn ella stanza e ponderescha tgei ch’el duess fa culla flura.)
Katya (entrond) Vossa cuschina plai a mi – tut quellas scaffas baghegiadas en – quei super.
Sven Jeu vai eun biaras ideas per la cuschina.
Katya Super.
(David va orda cuschina ella garascha (culla flura).
(Sven controllescha la bar suenter zatgei da beiber.)
Katya Veis sherry, gliez fuss super – mo in pin. (cul polisch e det da mussar muossa ella con pauc.)
Sven Nathy? (Nathalie „surri“ mussond cun polische e det da mussar in „grond“. Katya semeina
anetgamein plein slontsch.)


63
Katya Ina super-biala stiva, veramein fantastic.
Sven Eun bu, euncussa bu.
Katya Cu ella ei finida, manegiu. Jeu sai propi semetter avon co ella vesa o la stad che vegn.
Sven Jeu vai ina huara bun’idea per quella stiva, ina veramein super!
Nathalie El entscheiva cun quei schispert ch’el a finiu il carr annex dil töff, adina ina caussa suenter
l’autra.
Katya Ti vegnas ad endrizza quei magnific, sco quei ch’jeu enconuschel tei (si per Sven)
Nathalie Biiiiii!
Katya Moscha pia (aulza siu migiel.) silla casa nova e sin miu pèrli preferiu. Vus essas veramein
simpatics a mi, e vus vegnis sigir ad esser fetg ventireivels cheu. Jeu sai propi senti quei, saveis
tgei ch’jeu manegiel? Sin vus e vies super-cletg. (Ella beiba il sherry en in sitg e tegn vi il migiel a
Sven per derscher suenter, lu sesaulza ella e – cun fatscha glischonta si per Nathalie e Sven -
turniglescha (wirbeln) ella per la stiva entuorn. Nathalie e Sven miran empau irritai in si per l’auter.)
Katya Vus veis pia l’entira casa mo per vus persuls.
Nathalie Pli u meins.
Katya Oh, jeu beibel mo o e lu mondu puspei.
Sven Co a insumma igl Urs?
Katya Oh, super. Els an giu oz in giug da casa. Aschia vegn el ad esser pil mumen vidlunder da fa
fiasta e da fierer ils migieuls el Rein. (Ella cala da turniglar per la stiva entuorn e resta avon il scarp
ella preit.)
Sven Cheu pendu si mias trofeas.


64
Nathalie In mantun pigns umenets sin lur töffs che svaneschan in suenter l’auter el scarp.
Sven Lu vegn il scarp bu pli ad esser cheu. (Davos il dies da Katya si per Nathalie.) Cala inaga da
reclamar trasora sur da mei.
Katya (sesa giu sper Nathalie.) Jeu sai ch’ei dat bia glieud ch’a bu bugen da quellas
surbaghegiadas, mo jeu manegiel ch’ins sappi viver prima en quellas casas.
Nathalie Biiiii.
Katya Manegias bu?
Nathalie Oh gie. Mintga sera cu jeu mon a letg sedamondu sch’ei fa bu plisché da viver en quella
casa? E mintgaton saiu bu cala da ri.
Sven Hey, tgei ei quei pomai? (El ha remarcau ils pralinès.)
Nathalie Katya ha purtau a mi in pac pralinès, ei quei bu super?
Sven Mo ti eis toh sin diät.
Nathalie Mira cheu!
Katya Ins sa sefidar da mei, jeu fetsch adina il falliu!
Sven Ella ha ina super figura, neve, Katya?
Katya Nathalie? El lu tgeinina, propi, schumellins e tut quei che vegn, propi super.
Sven Vesas. Ed ella crei ch’ella seigi grossa.
Nathalie (sgriztgond sils dents) Surpeisa.
Katya Nathalie? Grossa?
Sven Per gi la verdad less ella esser schi satella sco ti.


65
Katy O Dieus, jeu vess bugen in pèr kilos dapli. Propi, jeu vess bugen tia figura, vera verdad.
Sven Zitgei da tuccar en, hm?
Katya (si per Sven, cun tun sut la tschenta) Tipic umens! (si per omisdus.) Sche ti lessas veramein
prender giu, jeu manegiel, sche ti lessas propi quei, datti mo ina via: (glischont) Fai a tetez quitaus,
quitaus, quitaus… (ella tarlischa si per omisdus. Cuorta pausa.)
Nathalie Stun veramein mal, mo nus levan atgnamein ir en sortida quessera.
Katya Zitgei interessant?
Sven El kino, lu a tscheina. (Enten tschintschar, lai el vegnir endament ch’el veva emblidau ei).
Katya Super.
Nathalie Per tgi as empustau la meisa?
Sven O miarda.
Nathalie Quei aschca bu esser ver.
Sven Jeu fetsch ei eun dabot.
Nathalie Jeu vai eun getg a ti ei extra, che ti dueigies fa ei suentermiezgi.
Sven Jeu sai bu fa tut ennina (els miran in si per l’auter cun egls camegionts. Katya fema tut
concentrada sia cigaretta. Sven enquera en sias tastgas suenter siu telefonin.)
Nathalie E sche ti eis schon vidlunder, dai eun in clom a mia mumma e damonda co ei mondi cun
els tuts.
Sven Gie.
Nathalie Ed emblida bu da scha salida.


66
Sven Sche ti vuls tarmettu ina fotografia da tei. Jeu manegiel ch’els seigien schon naven dapli che
24 uras. Forsa ani emblidau co ti vesas o. Okäy, jeu mon. Bien pia, Katya, neu gleiti puspei inaga
sin viseta. (El s’enclina giu vulend bitschar ella, s’encorscha denton ad uras tgei ch’el leva far,
banduna spert la stanza.)
Katya Quel a energia! El ei bu semidaus, ni?
Nathalie Na, bu bia, na.
Katya El a adina schi bia plans.
Nathalie Vitier vegn ch’el vul eun frequenta in cuors che va pli gitg.
Katya Ah gie, interessant.
Nathalie Gie, ,el fa il doctorat ella sparta dil far plans e realisar ideas.
Katya Aschcu inaga ir sisura e mira entuorn?
Nathalie Daco bu? (Ellas bandunan ensemen la stiva, el medem mument entra Peter ella combra
da durmir.)
Peter Ussa figei bu schi tup. Vus essas omisdus la cuolpa, sco usitau.
René Tgei vul quei gi “omisdus la cuolpa”.
Peter (seposiziunescha avon il spieghel, admirond sesez) Curios, ni bu? Curios, ni bu? En nossa
vegliadetgna munglass’ina manigia ch’ins sappi schar dalla vart quellas emoziuns che valan tuttina
nuot, semplamein metter giu ellas, sco ina capiala vedra. En verdad vegni adina mender, adina
dapli crahs – e quei oda las pi pintgas rischuns.
René Tgei manegias ti? Essan nus omisdus la cuolpa?
Peter Jeu manegiel che ti, per exempel, fetschies traso il botsch.


67
René Tgi fa il botsch?
Peter Ti fas il botsch. Vus omisdus. Vus figeis da sescagna e lu figeis ils mutgs in si per l’auter.
René Jeu fetsch bu il mutg, jeu setraigiel mo anavos. Quei ei ina gronda differenza. (El legia puspei
en siu magazin. Peter pren ord sia tastga il petgen e fa si cavels. Enten far quei va el o el bogn.)
Nathalie e Katya entran en stiva.)
Katya (duront ch’ellas entran) Quei veramein super-bi. (Ellas sesan sil canape.) Vegnan els a frida
persuls.
Nathalie Els ein bu persuls, els ein tier mia mumma.
Katya Naturalmein, jeu sai. Mo jeu supponel che ti vegnas tuttina a fa quitaus.
Nathalie Na, jeu fetsch bu quitaus.
Katya Na, jeu manegiel è bu quitaus, jeu manegiel patratgs. Ti fas tes patratgs. Igl ei stau fetg
perdet da tei da da si tut per tia famiglia.
Nathalie Gie, neve? Jeu less mo save tgei che Sven a dau si. Tgei dattan umens si cu els maridan?
Katya Urs a dau si inagada ad jamna siu trenament - silmeins all’entschatta.
Nathalie Ah, gie, e Sven ha calau da tener si a mi la porta digl auto.
Katya Fetg curaschus da tei, da survigni schumellins.
Nathalie Ins sto mo smacca il dubel, schglioc eisi nuot auter. Mai per gi sco’gl ei – senza in tec
pressiun ed in tec smacca survegn’ins aschia ni aschia nuot ella veta.
Katya Perquei sund’jeu adina stada in tec scuida sin tei. Ti as adina saveu tgei che ti levas.
(suspira) Vus essas gie schi ventireivels, ti e Sven.


68
Nathalie Ti eras bein avon ch’jeu ensemen cun el. Sche ti vessas sesteligiau endretg, vessas gie
saveu survigni el.
Katya (tuttenina fetg serius) Jeu creigiel ch’jeu agi problems en relaziuns da dus.
Nathalie Ti manegias sexualmein?
Katya Na, sex ei super.
Nathalie Schiaschia, jeu sai gnanc seregurda pli.
Katya Na, quei ch’jeu less gi ei…jeu..jeu sun bu vignida mo casualmein sperasvi tier vus, cu jeu vai
scalinau.
Nathalie (tementada) Na?
Katya Jeu level gi ei a ti avon che zitgi auter raquenta ei a ti ed ei dat ina malcapientscha. El ha
bandunau mei. El ei naven.
Nathalie Tgi lu?
Katya Tgi lu, tgisà tgi! (Cuorta pausa, lu stat Nathalie si ed empleina ils migieuls.)
Nathalie Sche ti gis „bandunau mei“….igl Urs?
Katya Per adina. El ha preu ses cudischs e siu resti sutten – ed eun zitgei, el vul marida tschella.
Nathalie Cu ei quei tut schabigiau?
Katya Avon duas jamnas. Jeu vess saveu gi ei a ti schon lu, mo ch’jeu erel lu bu diltut en gamba. Ei
an pumpau o a mi il magun e tut. Pérlas da durmi, capeschas?!
Nathalie Oha!


69
Katya Jeu vai il sentiment ch’jeu agi lavagau a vus la sera. Sch’jeu fuss mo bu vignida….mo jeu
vevel aschia la tgagia.
Nathalie En in cert senn as schon lavagau – forsa. Na, jeu crei, jeu crei propi, per mei eri aschia ni
aschia vargau. (ellas sesan ina sper l’autra, beiban lur sherry.)
Katya Uss ei tut okäy. Ier suentermiezgi sundu stada tiegl advocat, e quei a fatg tut eun pli absolut.
Igl ei fineu, definitiv. Jeu vai è schau i tras il tgau tut, e sch’jeu sun sincera ha Urs rischun. Jeu sun
ina horribla.
Nathalie Na. quei bu. Ti eis bu horribla.
Katya Mo ussa ei tut en uorden. Veramein. Jeu vai dumignau ei, propi. Tut ei okäy. Super, total
okäy. (Tuttenina entscheiva ella a bargir dad ault, sepusa si per Nathalie che pren ella en sia
bratscha.)
Sven (da giuadora, vegnend pli datier). Els vevan mo eun ina meisa, allas nov. Nus stuein scha i il
film dallas otg ed ir ella producziun da tard, tgei manegias?
(Sven ei ussa ella stanza. Nathalie gesticulescha sc’ina selvadia en direcziun da Sven. El capescha
falliu.)
Sven Schon tup ch’igl Urs ei bu cheu cun nus, lu savessen nus i en quater a kino.
(Entschavend a bargialar cuora Katya giuadora. Sven mira surstaus sin Nathalie. Lezza sesaulza,
smacca a Sven siu migiel enta maun e cuora suenter a Katya.)
Peter (entra puspei ella combra da durmir.) Vossa relaziun ei in tec hectica e sin combas falombras,
ha?
René Entscheiva gie bu a dumanda o mei.
Sven banduna la stiva, pren cun el il migiel ed ils pralinès.)


70
Peter Sch’jeu fuss tei, figiessu bu megna gronds quitaus. Las femnas ei adina in tec atgnas cu ellas
an midau casa. Quei sco da mida igniv, sas!
René Schia?
Peter Oh gie. Per precisa: Atgnamein ein femnas adina curiosas.
René Danunder vulas ti save quei? Ti eis eun mai staus ensemen schi gitg cun ina che ti vessas
giu chischun d’anfla o quei. (seprofunda puspei en siu magazin. Peter fiera sia bratscha ell’aria,
resignaus ironicamein, e banduna la combra da durmir.
Larissa entra en cuschina. Ella ei vestgida cul manti da combra. Enta maun ha ella in taglier cullas
„delicatessas“ da sia sira Alice. Ella vesa il scussal horribel, aulza ad ault quel, lu vul ella derscher
la tschavera sil taglier el sac da rumien. Lez ei denton pleins. Ella va ora en garascha cul taglier ed
il sac da rumians.
David ed Alice entran en stiva.)
David Tgei vul quei gi “funcziunescha bu?
Alice (muossa silla televisiun) Ella ei morta!
David suspira, va ella schanuglia ed entscheiva a farvagar entuorn vida la televisiun. Sia mumma
pren plaz cumadeivel sil canapé, spitgond, cun sia tastga da maun silla schanuglia.
Larissa entra en cuschina. Ella porta las “restonzas” dalla flura da combra. Ella va atras la cuschina
ora en zulèr.)
Alice Telefonescha alla fitschenta da televisiuns, quels deigien tarmetter in specialist?
David Na!
Alice Per quei ein quels gie cheu! Dai, telefonescha.


71
David Jeu less mo save tgi ch’a giu da farvaga entuorn vida quei apparat.
Alice Jeu sperel che ti manegies cunquei bu mei, miu bien David.
Larissa (entra en stiva. Ella s’enclina giu encunter siu um e gi, „dultsch“) Daco eis ella eun adina
cheu?
David (lavura vinavon vid la televisiun) Ella ha in num, ed ella ei eun cheu perquei ch’ella vul mira
sia tuppa seria ella televisiun. (El vesa il briec da fluras ed ha immediat schliata cunscienzia.) Tgei
fas pomai cun quei?
Larissa (aunc adina „dultsch“) La gloxinia era el rumien. Sas ti semetter avon che zitgi fieri mias
fluras el sac da rumien. (Ella semeina e tarlischa si per Alice.)
Alice Hallo, mia cara. (vesa la flura.) Neve che quella gloxinia ei schi biala? (surri fetg da cara.) Igl
ei il schenghetg da David sco grazia-fetg a sia mumma.
Larissa surri medem “dultsch” e banduna la combra.
David (cloma disperadamein suenter ad ella.) Ei ha ina per mintgina, per mintgina ina!
Alice Tiu bab vess schon dagitg clamau il specialist.
Larissa cuora en cuschina. Ella tschenta la flura fetg vehement silla meisa e mira entuorn suenter
in object cul qual ella sa schar ora sia gretta. Ella vesa il scussal dad Alice, emprova da scarpar
quell, quei che gartegia buc. La finala pren ella il scussal denter ses dents per aschia saver tener
meglier el ed empruar da scarpar. La finala dat ella si quei e fiera il scussal on garascha. Lu
tschappa ella la flura e fiera suenter quella. L’agressiun ei cunquei svanida e satisfatga selai ella
curdar sin ina sutga.)
Alice En talas situaziuns erel admirabels, jeu manegiel tiu bab. Las pi pintgas difficultads e schon
erel tier la dretga glieud.


72
(Larissa banduna la cuschina.)
Alice Sch’jeu sai eun endrets saveva Tia Rosmarie è i entuorn bein cun apparats. Ella vulveva e
smaccava adina ils nuvs ch’ein davositer.
(Larissa vegn en stiva. Mira sin Alice cun fatscha tarlischonta.)
Alice Sesentas in tec meglier?
Larissa Grazia, bia meglier. (Cu David auda sia vusch, entscheiva el, aunc adina sin tuts quater, a
farvaga sc’in selvadi vida la televisiun.) Oh je, funcziunescha la chista bu?
Alice Jeu gitg schon traso ch’el deigi telefona al specialist.
Larissa Ni a Rosmarie, pertgei telefoneschas bu a Rosmarie, car?
David Tgi a strubigiau entuorn vida quell?
Larissa Jeu sperel che ti manegies cunquei bu tia mumma. (s’avischina, denton aunc adina fetg
“curteseivla”.) Insumma, jeu vai manigiau che nus mondien en sortida?
David Jeu vai manigiau che ti seigies malsauna.
Alice Insumma, Larissa. Jeu vesel nigliu il maletg ch’jeu vai schenghegiau a ti, sas quel ch’jeu vevel
cumprau a Mallorca. Igl asen cul capi da strom… ni eri in velo?
Larissa Jeu creigiel ch’ei vevi omisdus sil maletg.
Alice Quei era in ver maletg artistic, buca mo in dingsbums da kitsch usitau. Jeu vai tertgau che ti
agies bugen el, ti cun tiu talent artistic.
Larissa Vesas ti x-in auter maletg cheu en stiva? Na. Nus vein eun buc giu peda da pacheta o els.
Buc in soli!
Alice Quei maletg fuss propi ius bein tier vossa garnitura da polsters.


73
Larissa Sche ti miras entuorn endretg vegnas ti a constatta che quella garnitura ei è eun bu cheu
(Ella glischa si per ella. Lu si per David) Jeu less ch’ella mass finalmein. Ei quei gleiti da capi?
David Tegni la buca, omisdus! Fineu, amen!
Alice Oh, mo plaun, mo plaun! (Larissa pren plaz, morda entuorn sias unglas e mira si per Alice cun
carschent odi.)
David Ei va bu. Sto esser ch’in dils cabels ei defects.
Alice As bu in auter da quels cabels.
David (semeina si per ella. Ses egls sprezzan fiug. El sa gest aunc setener sut controlla.) Na, vaiu
bu.
Alice Fixescha bu mei aschia. Quei fa gie tema…e quei nezegia è nuot. Sas insumma las contas
ch’igl ei?
David Lu munchentas halt inaga tia seria, hm.
Alice Ah, sche mo jeu fuss ida ad uras!
David Cheu as ti puspei inaga rischun. Schia, ussa meinsa per tiu mantel. Jeu portel a casa tei.
Alice Per gliez eisi è schon megna tard, ussa van las reclamas schon.
Larissa Bu discutescha cun el, fai schi bien. L’inconsequenza da David ei buca da frena!
David Schia, ussa tonschi! Jeu vai avunda da vus omisduas. (Vul ir giuadora, s’enclina giu encunter
Larissa.) En biro vaiu 26 persunas; 26 persunas rientas, ventireivlas e cuntenzas. Mo cheu, vus
duas….(va vi tier igl esch.) Ti as rischun, jeu sun fleivel, da duvra per nuot. Jeu dun si, jeu dun si ei!
(vul ir tras igl esch)
Alice (cloma suenter) Jeu vai getg che ti deigies scha vigni il specialist! Nua vas?


74
David A spass! (El va ora.)
Alice (clamond pli dad ault) In um en tia posiziun duess ve duas televisiuns. (Ei dat in sbat agl esch.
Larissa va vi tier la finiastra, buglienta dalla gretta.)
Alice Ir giuadora da quellas uras. Ei vegn gie schon stgir, ed ei a schi bia glieud dubiusa sin via.
Larissa El va va bu lunsch. Sil pi lunsch tochen l’ustria. (Puspei tarlischont si per ella.) Schi lunsch
che tia corda tonscha.
Alice (entscheiva puspei cun sia numra datier-dallas-larmas.) El sa exact con fetg ch’jeu selegrel
adina sin “Lena, Liebe meines Lebens“
Larissa (semeina encunter ella, cun in expressiun diabolica els egls.) Ed igl ei è tiu bien dretg da
veser „Liebe meines Lebens“
Alice Gie, neve?
Larissa Neu! (emprova da strer Alice ord la sutga nua ch’ella ei seposiziunada cun sia tastga da
maun, sco sche Larissa fuss ina ladra.)
Alice Nua meinsa?
Larissa Ti vulas “Liebe meines Lebens”, okay – Ti vegnas a survignir Liebe meines Lebens. Jeu
fetsch schon quei. Quei as ti semplamein meritau. (Ella stauscha Alice encunter igl esch, lezza
protestescha senza success. Alice protestescha cun „nua meinsa lu“ e Larissa tauscha ella vinavon
cun „ti vulas veser Liebe meines Lebens e ti vegnas a survignir Liebe meines Lebens“ etc.
Omisduas bandunan la stiva.)
Nathalie entra en cuschina. Ella va per ina grondissima scatla da biscuits ord la scaffa e maglia in
biscuit.)
Ins auda a scalinar vid in esch-casa. Lu in cuort mument pausa.)


75
Peter (cuchegia cul tgau tras igl esch dalla combra da durmir ed entra diltut. René ignorescha el,
legia vinavon.) Neu, René.
René Fai bu la tgagia, figiessas schi bien e schessas a mia dunna che la casa nova era sia idea.
Jeu erel cuntents e ventireivels ella habitaziun veglia, grazia fetg eun.
Peter Jeu vai è quitau ei fetg curaschus da vus da bardigliar en vossa vegliadetgna. Jeu manigiavel
adina che vossa proxima midada seigi ella residenza per seniors.
René (sgreztga sils dents) Apparats per spargnar lavur, schon empau. Jeu odieschel da quels
apparats. Jeu less bugen inaga vese co Norma lavura. (Aulza las survintscheglias.) Tgisà tgei ch’igl
ei cheugiu vid igl esch, ei a gie scalinau?
Peter Jeu sai bu. Jeu erel grad sin via si cheu tier tei. X-ina dunna en in mantel da bogn.
René A’la mobilisau gl’entir mund per quella tuppa parti da costüms, pil tenti! Quella vegn eun
sill’idea d’organisa ina „Morgenrock-Party“. Che quella sto traso organisa zitgei!
Peter Neu, stai si.
René Jeu legel.
Norma (entra. El ignorescha ella, mo ella sa zatgei ch’el a buc’idea.) E lu?
Peter (trai las schuialas) Emprova toh. Jeu mon giu tiel kiosk per in pac cigarettas (va encunter igl
esch.) In che va tier la capiala.
René Lai è gest metter en in den dad aur sche ti eis schon vidlunder, gliez mass eun meglier.
(Peter tarlischa si per el, senza impressiun, e va.)
Norma Ti vegnas also bu cun nus?
René Na, sigir bu.


76
Norma Jeu supponel che quei ei tiu davos plaid.
René Gie.
Norma Ti as nuot encunter sche Peter e jeu mein.
René Bien divertimen ensemen.
Norma E ti stattas cheu persuls.
René Tut persuls.
Norma Na, bu diltut. Jeu vai anflau zitgi che vegn a tigne cumpignia a ti. (Ella tarlischa si per el, va
ora, e cun in det da mussar da strias avisescha ella el da suandar.)
René Tene cumpignia? (El va ord la combra da durmir.)
Larissa, aunc adina el mantel da bogn, stauscha Alice ella stiva. Alice tegn sia tastga da maun
stretg vida sesezza. Larissa pren plaz sin ina sutga, Alice pren era plaz, tegnend sia tastga vid il
pèz, schanuglia e combas ensemen. Ella fixescha Larissa plein odi, lezza muossa a moda surfatga
sigl apparat da televisiun.
Norma, aunc adina cun fatscha tarlischonta, entra cun René al maun. El ha aunc adina en siu
vestgiu da Marlene Dietrich, senza perucca.)
Norma Eun inaga buna sera. (Ella tschenta René sil canape.) Quei ei meu um. El selegra da mera
televisiun cun vus, neve, René?
Alice (schenadamein) Buna sera. (René fixescha ella cun bucc’aviarta. Larissa contempla René, sa
denton aunc seprender ensemen.)
Larissa Quei ei uss veramein fetg curteseivel da Vus.
Norma Ah, bu problem.


77
René (dat denteren) Gliez lein lu eun mira.
Larissa Jeu stoi ir, sche vus figiesses schi bien e perstgisasses mei.
Norma Naturalmein (duront che omisduas sorteschan.)
Larissa Grazia fetg eun inaga.
Norma Perquei ein ein ils vischins gie cheu.
Alice (Alice e René miran in si per l’auter. René sa bu calar da fixar ella. La finala muossa ella silla
televisiun.) Jeu vesel, Vus veis in apparat da 117 zoll, pils egls ei quei propi optimal.
Katy vegn dil bogn ella combra da durmir. Ella schigienta ses egls e selai curdar dramaticamein sil
letg. Sven vegn en cuschina.)
Sven Dueigiu telefona e striha la reservaziun dalla meisa?
Nathalie Sche ti fusses bu staus schi gitg si surcombras, fussen nus schon dagitg naven.
Sven Na, fussen nus bu.
Nathalie Clar che nus fussen lu naven.
Sven Tschontscha pi da bass.
Nathalie Oh, tegn tia sgnaffa.
Sven Tgei eisi uss puspei, tgei as tuttenina?
Nathalie Ah, jeu vai la tgiagia, tut fa la tgiagia a mi, sche ti lessas grad save. Ti ed ella e sias
combas satelllas e sia tuppa scatla da pralinès. Pralinès! Co sansa mo esser schi nauschs e
perfids!? (Ella enquera ora in niev biscuit.)
Sven Jeu vai bu envidau en ella da vigni.


78
Nathalie Gliez sund’jeu lu bu sigira.
Sven Neu, ussa cala da fa schi da pop.
Nathalie Spedescha ella. (Sven banduna la cuschina. Nathlie resta anavos vida meisa, magliond
vinavon biscuits.)
Norma entra en stiva. Ella porta sia slingia nera e la capiala da Peter. René fixescha aunc adina
Alice) Schia, ussa essan nus sigir tuts cuntents?
René Tgi ei quei?
Norma (ha plascher da sia irritaziun.) Ella senumna Alice, Alice Patt, e vus vignis a vigni fetg bein
perina, franc e sigir.
Alice Avon ch’jeu sefetsch cumadeivel cheu tier vus, lessu mo eun i spert sin tualetta, neve, cara.
Norma Jeu mussel a vus, nua ch’ell’ei.
Alice Jeu sai, jeu sai nua ch’ell’ei, grazia. En quella surbaghegiada ein tuttas casas gie tuttina. (Ella
va, Norma metta si la capiala da Peter e sia slingia sur la sutga.)
René Tgei a quella pers cheu?
Norma In cass urgent. (Ella tschenta en la televisiun.) Sch’ella sa bu mira sia seria preferida,
survegn ella schi ferms sintoms da desintoxaziun ch’ella va da leuvi. (Ella vegn pli datier da René
cun vusch da conspiraziun e tactica.) Quei ei la dunna ch’ha schubergiau schi fantastic las scalas.
Jeu less che ti seigies fetg curteseivels cun ella. Forsa a ella ina amitga ni collega ch’ei è schi buna
en schubergia. (Ella smanatscha si per el cul det da mussar sco si per in buob che ha da far
obedientscha. Lu va ella. René mira fixaus silla televisiun ed emprova desperadamein da capir la
situaziun.


79
Sven (Stenda siu tgau tras igl esch dalla combra da durmir ed entra tut discus, scutinond) Diermas
ti?
Katya Gie, mo quei fa nuot.
Sven Oh. Sesentas in tec meglier?
Katya Mia totona ei total bloccada ed jeu vai il sentiment ch’jeu mondi mintga mumen da leuvi.
Sven O giavel… Ti vegnas buc a sta megna gitg cheu, ni?
Katya Bu catscha mei, Sven. (cuorta pausa) Sche zitgei ei vigneu clar a mi il davos temps eisi quei:
Dapi ch’jeu sun carschida, sundu adina mo vignida chitschada e tiranisada da tuts. (Sven mira sil
plantschiu sura, vulvend ils egls.)
Sven Perduna, mo, mo…in mument, fai schi bien. (El va tuttenina sil letg, per contemplar aunc
meglier il plantschiu sura.)
Katya Ella a mai giu per cor mei, neve?
Sven (occupaus cul plantschiu sura) Na.
Katya Sin mintga cass bu pli dapi la party dad Ivan, nua che quei esch tup era bloccaus. (El vegn
giu dil letg e s’avischina ad ella.)
Sven Figiesses zitgei per mei, Katya?
Katya (ha malcapiu tgei ch’el manegia, pren siu bratsch.) Clar, quei sas ti gie!
Sven Jeu less che ti schaigies vinavon cheu sil letg, bi e ruasseivel, tochen ch’jeu mon sisura e
mirel eun inagada quella caussa.
Katya Nua sisura?


80
Sven Si leu. Sch’i schabegia da mesa notg, essan nus cotgs. (El va ora en zulèr, lai giu la scala da
surcombras.)
Katya Fussi bu meglier sche Nathalie fuss cheu?
Sven (El metta in det avon sia bucca e duront ch’el va si encunter surcombras.) Cloma mei sche ti
sentas ni vesas zitgei vid il plintscheu. (El svanescha sisura.)
(Nathalie va orda cuschina.
Alice entra en stiva. Ella seposiziunescha cumadeivlamein per mirar sia seria ella televisiun. Ella ha
mess mauns en crusch sur la tastga da maun sin sia schanuglia. Ei fa ora absolut nuot ad ella dad
esser en ina casa jastra. Senza vuler sesa ella silla capiala da Peter. Duront ch’ella mira ella
televisiun, fixescha René ella.
Denton en combra da durmir.
Katya vegn alla fin d’in siemi) E lu gi el a mi ch’el carezi in’autra e ch’jeu seigi enta meis a siu cletg.
Jeu enconuschel bu quella dunna, mo ei sto esser ch’ella ha cavels cotschens e suna clavazin el
„Safari Beat Club“. (Anetgamein stat ella si sesend sil letg, sco suenter in nausch siemi.) Nua eis ti?
Pertgei as schau persula mei. Bu lai mei persula, jeu roghel! (Ella singlutta e gibla „Lai bu persula
mei“ e petga sils plumatschs.
Sven (da giuadora) Tgei eisi, tgei ei schabigiau?
Nathalie (cuora en combra. Entrond stauscha ella dalla vart la scala per quietar Katya che bragia.)
Neu, neu, schon bien, tut ei en uorden. Nathy ei gie cheu, Nathy ei cun tei. Sco si per in affon che
ha giu in nausch siemi.
Sven croda en quei mument cun in griu giu dil surcombras. Cu Katya auda il griu, entscheiva ella a
bargialr aunc pli fetg e cuora el bogn dend in sbat agl esch. Sven cumpara zuppegiond egl esch dil
zulèr. El setegn siu ies rodund blessau. Dad ussa daven vegn el adina a zuppegiar exageradamein.


81
Nathalie, total trumpada dad el, siara cun in sbat ad el igl egl avon il nas. Ella sesa silla spunda dil
letg e mira si per igl esch dil bogn danunder ch’ins auda il bargialem dramatic da Katya.)
Norma entra en stiva, enta maun ina scadialletta cun nuschettas ch’ella porscha ad Alice. Lezza
mira sin quellas cun gronda disfidonza.)
Alice Tgei duei quei esser?
Norma Pistazias. Prendei ina. Igl ei bu tissi.
Alice Tgei ei quei „pistazias“
Norma Ina sort nuschs.
Alice Na, niginas nuschs. Jeu sai numnadamein bu pli morder ellas. Exact sco mia sora e schon
miu bab. Omisdus an pers ils dents schon cun tschunconta, mia sora grad cu siu um ei morts.
Norma O je, o we.
Sven cuora en cuschina. El empleina in migiel cun aua e cuora immediat puspei ora.)
Alice Vies um tschontscha bu bia, hm?
Norma René ei in dils megliers „auditurs-suenter-tscheina“, neve, miu car?
Alice Oh – eh. Miu David ei directur dalla hawezett age.
Norma (tarlischonta) offerescha a René ina pistazia. El ignorescha ella, fixond vinavon Alice. Norma
sesa silla spunda dil canapé e pren peda dad encurir ora per ella sezza ina pistazia.)
(Nathalie sesa aunc adina ella combra da durmir sil letg e fixescha sigl esch serrau dil bogn. Ord il
bogn san ins udir il bargir dramatic da Katya. Sven cuora en tut a zuppegiond cul migiel aua.)
Sven Dai quei ad ella.


82
Nathalie Tgei eisi?
Sven Aua.
Nathalie Aua vegn strusch a gida ella, audas bu sco’la fa.
Sven Giavelen, mias nezzas da far la barba ein è en leu.
Nathalie Jesses, mias è. (Ella pren giu il migiel ad ella.) Va e telefonescha al docter.
Sven Jeu sai toh bu tgei docter ch’ella a.
Nathalie Nies docter.
Sven Nies docter?
Nathalie Na, bu nies, quel che stat cheu. Nies vischin.
Sven Lez ei gie mai a casa la fin d’jamna, quel ei gie adina vida da golf.
Nathalie Va e telefonescha ad el. Uss, immediat. Dai! (Ella mira sin el schi da nausch per ch’el
semuenti. El entscheiva ad encurir siu handy.
Sven Ti as gie bu pli tiu händi….ed il fix cheuo en stiva funcziunescha è bu. Giavitschen….Cuora vi
tiels vischins. Gi ch’i seigi in cass urgent.
Sven Bun’idea. (El cuora ora zuppegiond. Nathalie pren ord scaffa ina scatla da pérlas. Cu ella
strubegia si quella, vegn in singlut fetg dad ault ord il bogn.)
Nathalie (zinicamein) Mumma ei gie cheu, mumma ei cheu, gie gie…. (Ella va vi tier igl esch dil
bogn, il singluttem da Katya vegn adina pli dad ault. Nathalie mira sillas pérlas, lu laguota ella sezza
in cun aua.


83
En stiva.)
Alice Tgi veis getg che Vus seigies?
René (sfurzau) Marlene Dietrich.
Norma Da lunsch, perinaga.
Alice Marlene Dietrich veva nigin barbis. Perinaga bu el „Blauer Engel“ e tier „Die Rote Lola“ è bu.
Ella veva in cilinder e ses cavels eran pi liungs.
Peter (entra, leghers, en bucca ina liunga stretga cigaretta. El medem mument banduna Nathalie la
combra da durmir.) Okäy, tgi ei persuenter che nus mein?
René (si per Alice) Jeu vai gie si ina perucca.
Alice Ah, quei fa gie nuot. Ozilgi portan biars ina perucca. (Lu vesa ella Peter, e cu el vesa ella
cloma ella electrisada, mussond cul det sin el:) Quei eis el gie! Jeu vai saveu ch’ei seigi el. (Peter
sesarva e sescufla vesend l’admiraziun dad Alice. El pren la cigaretta orda bucca.)
Peter Buna sera.
Alice Jeu vai saviu ch’jeu agi rischun; Jeu vai getg ei immediate a miu fegl, miu David. Igl ei quel.
Vus essas bein quel, ni?
Peter Eh, ehh.
Norma Quei signur senumna Peter ed ei in cont spagnol.
Peter (cun dameins entusiassem) Pedro, olé.
Alice E nus vein manigiau che vus seigies da Ariel ni da Maga.
Peter Na, da quels planets vegn’jeu bu.


84
Alice Ni Persil. (confidenzial) Ella sa numnadamein insumma bu lava, saveis. Saveis tgi ch’jeu
manegiel. Jeu sun veramein bu ina paterliera, mo el lava eis ella per bia bu schi buna sco tschella.
Lezza, era in tec ina curiosa, sia Rosmarie, denton zitgei ston’sa scha vale, ella saveva lava ina
camischa. Da l’autra vart, el fa o cul fier era ella ina nulla. (Duront ch’ils auters ein total hipnotisai,
mira Alice stericamein ella televisiun.)
Norma (si per René) Vegnas ti veramein bu?
René Jeu vai manigiau che ti agies el dentertemps priu notizia da quei. (El mira pitgiv si per Alice)
Alice Fagesses schi bien e stessas eri, „Lena – Liebe meines Lebens“ entscheiva grad. (Senza
ch’els vulan, scutinan ils auters d’ussa naven.)
René Oh, jesses. Jeu savess eun capi sch’ei fuss Kotschäk, mo quei cheu…(el fa ina gestica
svaletonta en direcziun televisiun.)
Peter Okäy, dai a mi las clavs da teu auto. Jeu mon en omisduas direcziun, annen ed anora, ei quei
bu fäär?
Norma Jeu vai manigiau che nus prendien tiu auto. (René surri cuntents cu el auda els a sescagnar
e selai curdar pacific per mirar televisiun.)
Peter Mo jeu sun gie vigneus cul taxi.
Norma Nus vein extra getg che nus prendien tiu auto.
Peter Mo nus savein grad tuttina prender teu, ed jeu mon cun lez.
Norma Ti vas bu cun meu auto. Ti vas schon schliet avunda cu ti as bu giu alcohol.
Peter Okäy, prendeinsa in taxi.
Norma Na, sigir bu. Jeu spetgel sigir bu uras en ed uras o sin in taxi cu jeu less i a casa. Na grazia,
fuss la biala.


85
Peter Mo tgei figeinsa lu?`
Norma Ei a mi tuttina – fai tgei che ti vuls! (Ella banduna la stiva.)
Alice (discuora dil tip ella televisiun) A quel bu bials dents? Aschi naturals. Sia mumma ei stada
l’entira veta ella sutga da rodas, saveis.
René Ah, gie.
Alice Aschia sco jeu sun informada, eis el adina fetg hoflis cun ella….Oohh. (Ella sepusa aunc pli
datier alla televisiun.) El a en la medema camischa sco l’jamna vargada.
René (sepusa è anavon) Quei vess jeu bu s’encurschiu. As ti s’encurschiu ei, Peter?
Peter (sgriztgond culs dents) Haha.
Alice Jeu vess marveglias da save tgi che lava per el. Quei figessu ussa schon eun bugen.
(Alice e René miran tut cuntents ella televisiun. Era sch’el vuless buca far ei, mira era Peter tut
fascinaus.)
Larissa e Sven vegnan en cuschina. Ella ei ussa vestgida endretg, ha cun ella in telefon ed ina
liunga corda da prolungaziun. Ella metta ella bescla quel ed indichescha cul maun a Sven da
prender plaz.)
Larissa Schi, figei schi bien.
Sven Fetg honzeli, grazia fetg. (El vul seser e tschentar en la numra.)
Larissa Veis Vus forsa viu meu um?
Sven Tgei manigieis?
Larissa Giuado.


86
Sven Eh, eh.
Larissa Basta, fa nuot. El ei zanua giuado e lai o sia gretta. Forsa enquera el Vossa scala.
Sven Co manigieis, jeu capeschel nuot.
Larissa Vus capis bia da caussas praticas en casa. Aschia veseis Vus silmeins o. (Sven metta si il
tgiern ed entscheiva aunc inaga da tschentar en la numra.)
Sven Jeu crei ch’jeu agi in problem ell’alzada sura.
Larissa Jeu crei che David agi il medem problem, jeu sun sigira ch’el a il medem problem. (Ins
auda a sbatter in esch. Larissa vegn gnervusa.) Oh, giavitschen. Quella gada sundu forsa ida
megna lunsch. Jeu vai fatg zitgei horribel cun sia mumma.
Sven Tgei scheis?
David (entra. El porta in sac da plastic cun ina reclama da vin e lien duas butteglias vin.
All’entschatta fa el buca stem che Sven ei cheu.)
David Nua eis ella?
Larissa Jeu vai neghentau ella.
David (tut ei pusseivel) Tgei as ti fatg?
Larissa Jeu vai tschappau ella per las combas, fiers ella ella maschina da lava, mess en tschun
cups Persil e schau i la maschina.
Sven (duront ch’el tschenta en la tiarza gada la numra) Buna sera.
David (sec) Buna sera.
Sven Ei va fetg spert.


87
David Ah, jeu capeschel. ti pacheteschas tias siat caussas e vus essas il taxist.
Sven Na, jeu sun emploiau da viafier.
Larissa Vus vignis ad anfla ella en ina chista da Cargo Domizil.
Sven tipic, rispundider automatic.
David Larissa, na, serius. Ella fa terribel silla gnarva, mo ella ei mia mumma. Tgei as fatg cun ella?
Larissa Ella mera grad sia tuppa seria ella televisiun.
David Nua lu?
Larissa, Vi leu, tiels vischins visavi.
David Tier tgeinins?
Larissa Moh, quei docter e sia dunna. (si per Sven) Spitgei inaga, el ei miedi. Pertgei tschintscheis
bu inaga cun el?
David Tiels vischins visavi?
Larissa El ei miedi, ni bu?
Sven Bun’idea.
Larissa (si per David) Jeu vai giu il sentiment ch’els agien immediat giu bien contact. (si per Sven)
Perstgisei, mo jeu stoi grad volver il teppi dalla scala, quel ei staus bunamein in’jamna silla medema
vart. (Ella s’enclina cuort zinicamein si per David e va.)
David Tgi essas Vus, sch’jeu astgel dumanda?
Sven (targend ora la bescla dil telefon) Nus vein in cass urgent. Zitgi a survigniu in’attacca da
histeria.


88
David Oh. (pren il telefon) Veis Vus forsa viu casualmein mia mumma, hm?
Sven Na, stun mal, enconuschel bu ella. (David va giuadora, Sven suonda el schend:) Veis vus
forsa viu casulamein mia scala?
(Larissa entra en combra da durmir. Ella sesa tut petgada sil letg.)
David (cloma da giuadora) Larissa? Laaarissa? (Cu ella auda el, sesaulza ella e va tier la scaffa da
vestgadira, sco per encurir ora sia garderoba. Entrond, ha David aunc adina il sac da plastic enta
maun.)
David Tgei eis ti ussa vida fa?
Larissa Jeu sepolstreschel e sefetschel biala, lu mondu sin via e sedun neu agl emprem um che sa
mussar si a mi ch’el a nigina mumma.
David Vulas ti seriusamein pretender che ti agies purtau ella vi tiels vischins per ch’ella sappi mera
televisiun?
Larissa Ti savesses purta ella da tschella vart dil mund, lein gi a Queensland, ed ella merass
televisiun.
David Quei eba il sulet ch’ei eun restau ad ella!
Larissa Na, bu diltut.
David (va vi tiegl esch) Grazia, Lari, grazia. ti as fatg in idiot cumplet oda mei!
Larissa Na, bu in cumplet. Tier tei ei toh nuot tschien procent! (Cuorta pausa, lu va el. Strusch ch’el
ei ora:) Jeu vai toh buc manigiau ei aschia, zaffermustas en, propi bu. (Total finida selai ella curdar
giu sil letg.


89
En stiva sesan René, Peter ed Alice en tutta harmonia sil canape e miran televisiun.
Nathalie entra en cuschina. Ella ha enta maun ils pralinès. Ella sesa vida meisa ed entscheiva a
meter en bucca e magliar in suenter l’auter.)
Peter Nus prendein da cheu in taxi e telefonein a ti pi tard, lu sas ti vigni per nus.
René Damonda igl emprem ella, tgei ch’ella manegi da quei.
Peter Ti as rischun.
René (Peter va ora, fixond tut fascinaus la televisiun) Ohh, jeu vai rischun, tgei sensaziun!
Larissa banduna la combra da durmir.)
Sven (cuora senza flad en cuschina. Da sura aud’ins il singluttem da Katya.) Nies docter pren bu
giu. – Deigiu inaga emprua cul docter che stat visavi? Tgei manegias?
Nathalie (mecanicamein) Sch’ella a in collaps dalla gnarva cuoras ti entuorn ed enqueras in miedi.
Sch’jeu vai in, baghegias ti ina cruna per mei, per ch’jeu sappi metter si ils medicaments.
Sven (pren in pralinè) Jeu level mo gi a ti.
Nathalie Jeu sun grossa e maccorta ed jeu less save da nuot pli zitgei.
Sven Ah schon empau, ti eis fetg biala e carina, e ti vegnas mo a lavaga igl appetit per tscheina. As
ti raquentau a quels cheuvi ch’jeu mondi cun taxi?
Nathalie Jeu? Jeu tschontschel gie cun nigin. Sch’jeu merel bu dils affons ni cumprel en, ni fetschel
o cul fier ni lavel, sundu vida fignastra e mirel o ella cuntrada. Nies telefon fix ei gie eun gnanc
installaus endretg ed il händi ei ruts. Mo persuenter veinsa in carr annex pil töff. (Da sisura aud’ins
sco Katya zappetscha culs peis.)
Sven Jeu stos i.


90
Nathalie Cu ti tuornas, vegnu bu pli ad esser cheu.
Sven Okäy. (el va, Nathalie resta sesida.)
En stiva:)
Alice Veseis leu, il secund da seniester?
René Gie?
Alice Ella runda da qualificaziun era quel lunsch anavos, e la finala a’l tuttina gudignau.
René (sincer) Ah gie, propi? – Super! (Ei scalina vid igl esch-casa.)
Alice Igl esch-casa! (René, seconcentraus silla televisiun, reaghescha buc. Omisdus paran da
haver catschau ragischs.
Nathalie va ord cuschina, prendend cun ella la scatla da pralinès.)
Alice Quei vegn ad esser meu David che vul mera co’i mondi cun mei.
René (absents) Cun Vus va’i prima, neve?
Alice Tgei eisi, lessas bu forsa ir ora ed arver?
René Tgei manigieis?
Alice Jeu sun bu vossa fumitgasa, capis!? (Lu sesaulza ella plaunsiu e va vi tier igl esch. Peter
entra leghers e cuntents.)
Peter Schia, finalmein ei mintgin cuntents. Insumma, cheu ei zitgi avon esch.
Alice Quei vegn ad esser miu fegl David.
Peter El a getg zitgei d’in cass urgent ni aschia.


91
Alice El ei in schi bien buob, meu David. Pi probabel eis ella puspei dada oda fignastra. (Cuntenta
pren ella puspei plaz. Gest el mument ch’ella sesa, vesa Peter las restonzas da sia capiala. Ella ei
platta sco in’aissa. El sa gest aunc tschappar ella, avon che Alice selai puspei curdar.)
Peter Vus esses sesida sin mia capiala.
Norma (entra tut tarlischonta.) A zitgi da vus empustau in taxi? Jeu crei ch’il taxist ei o avon casa!
Peter (muossa ad ella sia capiala platta) Ella ei sesida igl entir temps sin mia capiala.
Alice Ed jeu vai manigiau ch’il plumatsch seigi empleneus in tec pauc.
René (aunc adina mirond tut concentraus ella televisiun) Sch’igl ei in cass urgent, fussi uras che
zitgi s’occupass da quel.
Norma Quei gie mo ina capiala.
Peter Igl era in impurtont requisit da meu costüm, e sin quel saiu nunpusseivel desister. Also, na,
jeu mon bu alla parti. (sesa giu.)
Norma Pertgei bu?
Peter (muossa la capiala) Il coc, igl effect, ei ius a perder! Quei toh bu pli legher aschia!
René (cuntents cun sesez) Igl era aschia ni aschia bu legher.
Sven (splunta precaut ed entra.) Perdunei.
Norma Gie, schon bien. Nus savein che vus essas cheu.
Sven Co manigieis?
Norma Spitgei el auto. Nus vignin en tschun minutas.
Sven Jeu level mo spert tschintscha cul docter.


92
Norma (seregorda puspei) Steis vus bu vicheu, visavi nus?
Sven Bein, exact. Miu num ei Bischof.
Alice (alarmada) Tgi ei cheu miedi?
Norma Perdunei, jeu vai manigiau che vus seigies taxist.
Sven Na, jeu lavurel tier la viafier.
René Vesas cheu il tüp enamiez?
Peter Na, tgei eisi cun quel.
René Siu bab era zagrender.
Peter Daco sas ti quei?
René Jeu vai ligieu quei zanua.
Norma Tgei savein nus far per vus (el dentertemps mira Sven era fascinaus ella televisiun.)
Sven Tier nus ei ina collega sin viseta e quella’a survigneu in’attacca histerica. Nus vein schon
telefonau a nies docter, mo quel ei ius a da golf. Ussa veinsa tertgau dumanda, forsa sappies è vus
gida.
Norma Tgei manegias, René?
Alice Eis el docter? (ussa ei la televisiun nuot pli, ella ha mo pli egls per René, miedis ein Dieus per
ella.)
René Tgei manigieis cun attacca histerica? (El ei staus sin peis, dat il maun a Sven, mo omisdus
miran vinavon ella televisiun.) Insumma, Jeu sun René Fetz, buna sera.
Sven Fa plisché, Sven Bischof. Ella grescha, gibla, bergla, singlutta e petga encunter las preits.


93
Alice (si per Peter) Quella ch’el veva avon era grad tuttina. Saveis, sia Rosmarie.
Norma Neu René, va vi.
René Jeu sai mattei strusch i en quella mondura, ha?
Norma Lu sescomia.
René (muossa sin Peter) Ed el?
Peter Tgei deigi esser cun el?
René Ti vas!
Alice (ella fa aunc pli gross egls, lai bunamein curdar quels) Eis el è docter?
René Quei en scadin cass meglier.
Norma Pertgei?
René Ti sas exact ch’ins duess bu tracta siu vischin, ei seigi silpli ch’ei seigi in cass urgen.
Sven Mo igl ei in cass urgent ed igl ei è bu vossa vischina. La finala setracti d’in carstgeun che
pitescha. (Sven mida posiziun e sesa aschia ch’el sa mirar meglier televisiun, en quei mument
stenda David siu tgau tras igl esch ed entra.)
David Perdunei, igl esch era aviarts.
Norma Grazia, schon bien, nus vignin en tschun minutas.
Sven (sesaulza, muossa sin René) In mumen, quel a gie en ina rassa.
Norma Saveis, nus lessen i en sortida, capis?
Sven Ah, na. (Cuntents sesa el puspei giu per mirar televisiun.)
Norma (si per David ch’ella tegn aunc adina per in taxist) Enconuschis Vus o a Landquart?


94
David Na, bu propi, mo jeu vai in’onda che stat giu leu.
Norma Ussa mo in mumen…(cuorta pausa) Vus steis vi leu, dall’autra vart da nossa surbaghigiada.
David (igl ei ad el negliu endretg) Buna sera.
Norma Gie, uss ei tut clar. Perdunei fetg, stun fetg mal.
Alice (si per Peter) Albert Monsch, siu meinaspus ei bunamein in docter. El ei pedicurist e fa è
visetas da casa. Saveis, jeu vai adina in’ungla che crescha denter il polisch ed il det grond.
Norma (si per David) Perdunei mei per in mumen. (si per Peter) René ha propi rischun. Ti duessas i
vi a mira.
Peter Jeu sun anestesist. Schon onns vaiu bu pli veu in pazient cun egls aviarts.
David (tarlischont, si per Alice) Tut en uorden cun tei, hm?
Alice (si per Peter, aunc pli admirond) Vus essas specialist? Enconuschis lu docter Lanfranchi?
Peter (fetg sec) Na.
Alice El a operau mes homoridas.
Norma (arva igl esch) Neu uss, Peter.
Peter Bien pia, jeu vegn gie schon. Nua a René sia tastga da miedi?
Norma On zulè.
Peter (si per Sven) Vossa mumma ei sesida l’entira sera sin mia capiala. (El fiera la capiala sco in
frisbee encunter Sven e va ora. Sven dat la capiala platta a Norma e s’enclina giu tier René.)
Sven (ironicamein) Grazia, signur docter, grazia eun. (El va vi tier igl esch.) Tgei che tschel po ve
manigiau cun mia mumma? Lezza stat ell’Engiadina. (Sven zuppegia suenter a Peter.


95
Igl esch dil bogn sesarva e Katya cuchegia ora. Ella ha in barschun enta maun. Ella ei trumpada
che negin ei dentuorn. Ella va anavos el bogn, barschunond ses cavels.
Norma (siara igl esch suenter che Sven e Peter ein i e tarlischa si per David.) Stun fetg mal – in
cass urgent. Bien pia, ussa bein, tgei giavischeis Vus? Insumma, (tonscha il maun) Fetz, Norma
Fetz.
David Eh, gie…fa gron plisché, David Patt…Jeu sun atgnamein mo vigneus per mia mumma, e per
engrazia a vus ch’ella a aschcau mera televisiun cheu.
Norma Nuota d’engrazia, tut en uorden. Nus essan leds da ve empriu d’enconuscher Vus, neve,
René?
René (fascinaus dalla televisiun) Tgei manegias? Oh gie – (El sesaulza in tec per dar mo spert il
maun a David.) Co vai?
Alice A’l bu ina grondiusa vusch? A mi plaian docters horrent bein.
Norma Offerescha toh a signur – eh – eh – in sherry.
David Patt. Saveis – ach – eh… (René derscha en ad el, buca bugen, in migiel sherry.)
Alice Sia dunna ei gest turnada o dil spital. Part sut dil venter, saveis, mo quei sa gie mintgin gi, ni?
David (René dat ad el siu migiel) Jeu stos schon admira vies vistgeu.
Norma Atgnamein eisi meu. Nus levan i ad ina party.
David Ah. (Beiba o siu sherry cun in sitg.) Neu mumma, nus lein bu tene si quella buna glieud, hm?
Alice Jeu stun bu leu nua ch’jeu sun bu giavischada. (David tarlischa si per Norma e René.)
Norma Vus stueis veramein bu fa prescha. Nus spitgein gie eun sil taxi. Sin tgei num as empustau
el, car?


96
René Empustau tgei?
Norma In taxi.
René Jeu vai empustau insumma nuot. Ah, bien, ussa vegnan las novitads. (El sesa puspei giu
avon la televisiun.)
Norma A lu nigin empustau in taxi?
Alice Ah, quella miarda stueinsa sigir bu mera? (Ella tschappa il telecamond e tschenta entuorn il
program. David beiba aunc ora il rest dil sherry. René sesaulza – total surstaus – El muossa silla
televisiun.)
René Also, ussa teclei inaga!
Alice Ei dat avunda disgrazias sin quei mun, è senza las novitad ella televisiun. Tut quellas
conferenzas vida la meisa verda, WEF, Bilderberg, G-siat ni otg -  e tut quellas conferenzas dallas
regenzas. Daco drovan quellas insumma ina „meisa verda“. Quels duessen sta entuorn la meisa
rodunda e tschintscha in cun l’auter. (Ella sesa puspei giu.
Sven entra cun Peter ella combra da durmir. Peter porta ina tastga da miedis.) Ella ei el bogn. Jeu –
eh – surlaschel ella a Vus. (Sven va ora spert. Peter vul aunc protestar, lu va el vilaus tier igl esch
dil bogn e splunta.)
Katya (da giuadora) Tgi ei cheu?
Peter Jeu sun miedi. Buna sera. (Igl esch dil bogn sesarva plaunsiu e Katya tegn ora siu tgau. Peter
surri encuraschont si per ella. Ella vegn pli datier e contempla el en siu vestgiu alv.)
Katya Essas Vus sigirs che Vus essas miedi?
Peter (tegn ad ault sia tastga da miedi) Getg pli precis: Jeu sun anestesist.


97
Katya Oh. (Ella va plaunsiu anavos el bogn e Peter suonda ella.)
Peter Ussa schei inaga a mi, giuvna dunna, nua ei Vies problem.
Katya Lez ei scappaus (entscheiva puspei a singluttar. Els van el bogn.
En stiva: Ei scalina vid igl esch-casa.)
Alice (immediat) Igl esch-casa! (Norma, cunscienziusa, va ora e David mira tut petgaus en siu
migiel da sherry ch’ei vits. (Alice mussond silla televisiun:) Cheu, enconuschis quella? A mi plai ella
terribel. Ella ei adina tuttina – aschi universala. Il pi savens a ella la rolla d’in offizier ell’Armada dil
salit.
(René a decidiu ch’el drovi in grond whisky e derscha en in a sesez ed a David.)
Sven (zuppegia en cuschina.) Nathy, Nathalie? (El banduna puspei la cuschina. El medem mument
vegn Katya ord il bogn ella combra da durmir. Ella sesa giu sil letg duront che Peter suonda ella ord
il bogn. El schigienta giu ses mauns vid in schigientamauns. El sesprova da tener la relaziun
neutrala da miedi-pazient. El e Katya han immediat survigniu fiug in per l’auter.)
Peter Veis Vus schon dumandau inaga Vies agen miedi?
Katya Gie, lezza gada ch’jeu vevel laguttiu las pérlas.
Peter (fiera anavos el bogn il schigientamauns) Saveis eun tgei pérlas che quei era?
Katya Na, semplamein cun quellas ch’jeu vai empruau da fa suicid.
Peter Oh, oh. (El sesa sil letg e metta siu maun precaut sin quel da Katya.) Saveis Vus, mia buna
giuvna…
Katya jeu fetsch nuot auter che dagrettas, ni?


98
Peter (pren siu maun) Na, naturalmein bu. (Igl esch sesarva vehement ed in Sven tut irritau e
confus sederscha viaden zut a zuppegiond.)
Sven Nua ei’la?
Katya (sependend vid Peter) Sven, fai schi bien e bu grescha aschia si per mei.
Sven Nua ei’la, ella ei naven?!
Peter Ussa dei inaga adatg….
Katy Jeu sai bu nua ch’ella ei ida, propi bu.
Sven Sin mintga cass eis ella bu cheu, e quei ei mo tia cuolpa! (Katy va bargialend e singluttont el
bogn.)
Peter Jeu stos supplica vus da bandunar immediat quella combra.
Sven Vus vivis lu da mias taglias, miu bien. (El fa ina gesticulaziun agressiva.) Also – dei adatg! (El
zuppegia ord la combra da durmir dend in sbatt agl esch. Empau maulta dat giu dil plantschiu su.
Katya singlutta puspei fetg dad ault.)
Peter (suspira) O je.
(Duront che Peter va el bogn, entra Norma, suandada da Larissa, en stiva.)
Norma (duront ch’ellas entran) E lu, veis vus plisché da vossa casa nova?
Larissa Oh, gie, nus essan fetg cuntents, igl ei prima (mira si per David), manegi’jeu.
Norma Quei ei miu um René.
Larissa Nus s’enconuschin schon, hallo.
Norma Ah gie, naturalmein.


99
René Nus s’enconuschin schon? – Danunder? (El mira d’ina tier l’autra, totalmein irritaus.)
Norma In migiel sherry, dunna……?
Larissa Larissa. (Ella targlina, vesa denton che David ei gest vida beiber.) Grazia, bugen.
Norma Nus levan schon dagitg envida vus inaga. Mo prendei plaz, figei schi bien. (Cun tschera
suppliconta mira Norma sin René, lez derscha en a Larissa in migiel sherry. David sesa sper ella.
Ella pren siu maun e surri si per el, el ri anavos – ina perstgisa tgeua per sia scena a casa. Alice
sesa sc’ina regina amiez tut, ella vegn denton gnervusa perquei che negin s’occupa pli dad ella.
Norma porscha la scadialetta da nuschs.)
Larissa (vul prender ina, lu spert) Na grazia, jeu sun pil mument sin diäta.
David (spert) Ella ei gest turnada dil spital, neve, cara?
Norma Speronza nuot pi serius?
Larissa Jeu vai giu simtoms d’ina tussegaziun.
Norma Mo, mo. El magun?
Larissa Na, ella famiglia. (Ella „surri“ si per Alice.)
Norma Nus levan atgnamei i sin ina parti, mo zaco vignin nus bu naven. E nigin taxi….
Alice Miu um era manischunz da bus. Senza in soli accident.
René (si per Larissa) Ei quei Vossa mumma?
Larissa Sia mumma. A’l bu in cletgun?
René Ella a semplamein tschentau giu las novitads.
Alice (fa in segn a René da vegnir pli datier.) Ella sa bu survigni affons.


100
René Tgi?
Alice Vus saveis schon tgi.
Larissa (neutrala) Nus lein nigins affons. Perduna.
Alice Sia davosa a giu affons.
René Ella manegia Rosmarie.
David Oh, giavitschen.
Alice In mumen, jeu vai cheu fotografias.
Larissa (freida e secca) David, igl ei uras dad i.
Alice Dai, buob, semuenta, la graziusa signura a clamau.
David (sesaulza, duront che Alice scava aunc adina en sia tastga da maun. El pren ella pils mauns
ed emprova da trer ella ord la pultruna. Glischont gi el si per ella.) Neu, nus mein us. Tia seria ei
schon dagitg finida.
Norma Mo bu figiei scho gronda prescha. Igl ei schi bi da vé vus inaga cheu tier nus.
Alice Patt (Ha denton saviu sedeliberar da David. El decuors dil „cumbat“ ha ella serrau en il maun
da David en sia tastga da maun.) Naturalmein vesa el els mo mintga quendisch gis, quels paupers
pins. Mo quei stonsa scha: El ei in bab exemplaric. Exemplaric – sch’el asca. (ella sesaulza).
Moscha pia – tgi vess queidas dad ina buna scadiola té? (Alice va encunter igl esch e David selai
curda ella pultruna. Larissa mira pitgiv e supplicant si per David.)
Alice Tiel schubergia finiastras duessas Vus metter in dagut paraffin ell’aua. Quellas vegnan lu sco
novas. (Ella semeina, duront che Norma mira sin sias “finiastras”.
Norma Quei ei novas.


101
Alice entra en cuschina, scrola il ruog dad aua per saver sch’ei ha en aua. Norma surri, va lu vi tier
René, aunc adina “surriend” si per lez.Tuts quater discuoran spert e scutinond.)
Norma Va vi ed enquera Peter.
René Pertgei? El leva gie gnanc vigni pli.
Larissa Levas ti sta cheu pil rest dalla sera?
David E tgi a purtau neucheu ella?
Larissa Gie gie, mo mida il tema.
David (beiba ora siu migiel cun in sitg. Decisivamein va el en direcziun dalla cuschina, lu
nundecisiv: Jeu stun schon mal, jeu stun veramein mal. (El va ed entra en cuschina nua che Alice
ha aviert in truchet ed anflau lien in scusalet ch’ella ligia entuorn.)
Norma (porscha entuorn la scadiala cullas nuschs) Prendei toh ina. Ah gie, Vus essas gie sin diäta.
Larissa (tschappond la scadialetta) Bu pli.
Norma Perdunei. (Larissa laguotta ina pistazia suenter l’autra duront che Norma tschenta giu la
televisiun.) René, ti entscheivas schon puspei a da a mi silla gnarva! (Ella termaglia gnervus cun siu
ventagl, va vi e neu.)
Alice Neu stun bu leu, nua ch’jeu sun bu giavischada. (Ella arva ina scaffa, David siarra puspei la
porta da quella, ella arva in’autra.)
David Nus enconuschein gie gnanc quella glieud.
Alice Mo gliez duessas ti grad. El ei docter. E sco quei ch’ella setrai en fussu bu surstada sch’ella
fuss ina von Planta ni von Salis, forsa è mo von Tscharner. Pertgei manegias ti ch’jeu seigi schi
hoflia cun quels? Jeu emprovel gie mo da fa in survetsch a ti, fegl. Schia, ed ussa lai mei en ruaus.


102
Jeu less schon mera sch’jeu anflel zanua en quella cuschina in pin mam per tei. (ella arva la
proxima scaffa, mo el siarra immediat puspei quella.)
David Jeu less nigins mams, jeu less nigin te, jeu less che ti massies o cheu. (El mira pitgiv e vilaus
sin ella, banduna lu la cuschina.)
René (sesalzond anetgamein) Bien pia, nus mein.
Norma Lu figiesses schi bien e telefonasses ad in taxi.
René Jeu mon sez cun auto.
Norma Mo lu sas beiber l’entira sera nuot e lu sedeportas nunpusseivel.
René Jeu sun ferm decidius da daventar il hit dalla sera (El beiba ora siu whisky en ina gada.)
Norma (si per Larissa) Jeu sperel fetg che nus hagien in bien eunghel pertgirader.
David (entra en stiva, duront che Alice banduna la cuschina cun in grond taglier plein biscuits.
David s’enclina sur Larissa la quala ignorescha denton el. Ella mira pitgiv agradora e maglia ina
nusch suenter l’autra.) Jeu vai grad getg ei ad ella, igl ei en uorden. Jeu vai getg ei ad ella. (El
sesaulza puspei, sblatscha cuntents els mauns.) Lu mein nus ussa!
René Schon?
Alice (entra en stiva. Ella dat a David il taglier culs biscuits e semeins si per René.) Ah, cheu essas
gie, signur docter. Jeu level mo dumanda sche vus savessies da a mi in recept, sch’jeu sun schon
inaga cheu.
René Per tgei lu?
Alice Oh, gliez ei a mi tuttina. Forsa per mia gnarva?
René Tgi essas Vus insumma?


103
Larissa (dat denteren) Mia sira. Ei’la bu carina?
Alice Jeu perdel adina schi spert il flad sch’jeu cuorel spert.
René Jeu è!
Alice Datti encunter quei niginas medischinas?
René Sefidei dalla mumma natira. La megliera medischina ei la natira. (el va ora,)
Alice (nunimpressiunada si per Norma) El ei lu bu grad generus. Probabel mo culs pazients privats.
(Ei scalina vid igl esch). Igl esch-casa. (Norma „fa obedientscha“ e va ora. David va immediat vi tier
Alice.)
David Giuado!
Alice Jeu stun bu leu nua ch’jeu sun bu giavischada. Maglia tes biscuits.
Larissa Manegias ti propi che quels vulan vé tei cheu cun els?
Alice Tgi a insumma purtau mei neu cheu?
David Lai ella cheu!
Larissa Nus savein bu scha cheu ella. Els vulan i en sortida.
David Lai cheu ella.
(Norma entra cun Sven. Siu zuppegiar ei vegnius mènders, gest tuttina sco ses quitaus pervia da
Nathalie.) Signur – eh – eh – sa pari bu anfla sia dunna.
Sven Vus veis è bu veu ella, ni schon?
David Jeu?
Sven Cu vus levas emprista mia scala?


104
René (Entra. El ha puspei si sia perucca.) Avon che zitgi gitgi zitgei: Jeu sai che Marlene Dietrich
veva nigin barbis.
Alice Mo che lezza veva in cilinder, garantiu…. Oh, l’aua dil te! (Ella va ora e farvaghescha ella
cuschina, duront che David tauscha ils biscuits tier Norma, sesaulza, vulend derscher en in sherry,
decidond denton per in whisky.)
Norma Signur – eh – eh – enquera sia dunna.
René Vus vignis sigir ad anfla ella cheu zanua. Veis schon merau sut il canape?
Sven Tgei manigieis?
Norma (siblescha si per René) Offerescha ad el in migiel.
René (siblescha anavos) Nus lein i.
Norma Quei tuna gie patetic-teologic!
René (si per Sven) Jeu supponel che vus prendeis eun zitgei avon che i.
Sven (selai curda el canapé, sper Larissa.) Jeu crei ch’jeu savess duvra in whisky.
René Jeu è. (El pren a Sven la butteglia orda maun.) Ai eun en zitgei? (El derscha o ed empleina
entgins migieuls.)
Sven (si per Larissa) Jeu crei ch’ella agi bandunau mei.
Larissa (senza colur el tun) Per l’amur da Deu. Lessas ina nusch? (Ella tegn vi la scadiala a Sven.
Lez enquera suenter ina pistazia ch’ei aunc entira, duront che David svida siu migiel enninaga e
tegn si el si per René.)
David Grazia, fetg hofli da Vus.


105
René (dat cun dents sgriztgonts la butteglia ad el, lu si per Norma) Jeu stuess save en tgei
direcziun ch’jeu stos vigni oda garascha cugl auto. Fai schi bien e mussa a mi la brev cugl invit?
Norma Sigir. (si per Larissa) O je, Veis gie bu pli pistazias. Prendei toh in biscuit. (Ella dat a Larissa
ils mams e va ora.)
Sven Jeu crei ch’ella agi bandunau mei – definitiv – e quei ei tut mia cuolpa.
David Na, na, igl ei miu sbagl, neve, cara? Tgei che schabegia è adina, nua ch’igl ei, e tgei adina,
adina eisi mia cuolpa, adina e dapertut, neve. (El tarlischa si per tuts. Evidentamein ha el buiu
damemia. El aulza siu migiel e svida quel eninaga, lu va el, cun siu migiel vit enta maun. René e
Sven beiban vinavon e Larissa rui vinavon ils biscuits.
David entra en cuschina, cul dies encunter il publicum. Alice farvaghescha entuorn – sco usitau.
Peter e Katya vegnan ord il bogn ella combra da durmir. El sesan omisdus sil letg, ils peis sil tapet.)
Peter (Mo ei sa toh bu esser mo Vossa cuolpa, ni?
Katya Urs gi ch’jeu detti suenter bia megna spert ed insumma, sappitgi jeu gnanc setrer en endretg,
metti avon!
Peter Co essas Vus insumma vigni ensemen?
Katya Jeu vevel in’affera cun in attaccader da miez. (cuorta pausa) Jeu supponel ch’ins a
semplamein dau vinavon mei zaco. Urs ei attaccader dall’ala seniastra. Pi eno ei nigin auter ed
aschia a el semplamein preu mei… zaco.
En stiva:)
Sven Ella enconuscha cheu nigin, propi nigin nua ch’ella savess i e svida siu cor. Ella sto miglia en
tut en sesezza. (El tegn neu siu migiel, ei culs patratgs denton zanu’auter. René empleina suenter,
buca grad bugen.


106
En cuschina:)
Alice Tia Rosmarie vess mai mai ughigiau da tschintscha aschia cun mei.
David Tgei lessas ti atgnamein? Ti as odiau Rosmarie. Ti as odiau mintga dunna ch’ei vignida tier
mei pi datier che 10 meters!
Alice Ti eis meu fegl. Sch’ina mumma asca gnanc fa inaga ni l’autra per siu fegl ina buna pulenta….
David Jeu pos pu sta o tia pulenta. Jeu odieschel tia sosa da vaniglia, tias pettas. Jeu odieschel tut
tias tschaveras, igl ei tarladiu, igl ei adina stau tarladiu. Jeu admirel, ch’il vegl patrun da casa a
surviveu quei schi gitg.
Alice Ughegia forsa bu da tre en tiu pauper bab en quella discussiun.
(Norma entra en cuschina, arva in truchet. Ella ei fetg occupada.)
David (orda sesez) Pauper bab? Pauper bab? Ti as tugnau e criticau si per el, adina mo tugnau e
criticau, tochen ch’el ei morts. Daco manegias ti ch’el agi passentau uras en ed uras ora en siu tup
luvratori. El saveva bu pli mera sin tei. Sas ti cu jeu vai veu el l’emprema ga a ri, propi ri? Cu el a
saveu ch’el seigi vida muri. Finalmein spindraus da tei. Jeu stun mal, mo quei a stueu o inaga,
pertgei quei ei la verdad, vera verdad.
(Norma a anflau quei ch’ella encureva – igl invit – e banduna puspei la cuschina.)
Alice Aha.
David Jeu manegiel…mera mo co ti sedeportas ussa. Ti fas te en ina cuschina jastra – e nigin vul
che ti fetschies te. Els vulan che ti vas, capeschas bu!?
Alice Jeu sesprovel adina mo da fa il meglier, per tuts, è sch’ei vegn bu engraziau persuenter.
David Mumma, ti eis mia mumma ed jeu vai bugen tei, mo jeu pos bu ve tei. Jeu less veramein
bugen, propi, mo jeu pos bu vé tei. (El sesa giu, vulvend ad ella il dies.)


107
Alice Fa nuot, bu fai quitaus, miu fegl, fa nuot, David. Ussa as inaga spons teu cor, e quei ei en
uorden. Teicla. Jeu vegnel gleiti ad esser morta e ti vegnas bu pli a stué mera sin mei, hm. (ella
betscha el cuort sils cavels.) Neu, neu fetsch ina buna scadiola te per tei, sche ti vuls ni bu. (ella
farvaghescha cul ruog da buglir aua, David suspira dad ault, pren siu tgau en omisdus mauns e
resta aschia silla sutga.)
En combra da durmir:)
Katya E con gitg eis ti schon spartgius?
Peter Oh, schon biars onns.
Katya E tgei a lu bu funcziunau?
Peter Ils biars umens maridan zaco lur mummas. Jeu vai maridau miu bab. (El spetga ch’ella
reagass sin sia sgnocca. Demai ch’ella reaghescha buc, cuntinuescha el puspei fetg serius.) Ed
insumma (suspira), tgi a schon interess da tecla mes pins tups problems.
Katya Jeu. Veramein. (Ella pren siu maun.)
(Norma entra en stiva. Ella tarlischa e s’enclina sur Larissa e Sven che sesan leu.)
Norma (curteseivla, mo faulza) Vus stueis bu fa prescha. Buì mo o ruasseivlamein.
Larissa Ei meu um eun adina tier sia mumma?
Norma Gie, jeu crei. (Larissa rui en in niev biscuit, duront che Norma dat a René igl invit.) En duas
minutas essan nus naven.
René Tuts?
Norma (enten ir ora, semeina ella aunc inaga e gi si per Larissa) Neve, vus scheis a mi sche Vus
vesses bugen in tec caschiel ed ina tomata ni zitgei auter, neve. (Norma va ora, René studegia igl
invit.)


108
Larissa jeu vai preu giu l’jamna vargada treis kilos, treis kilos, semplamein naven.
Sven Jeu sai co vus stueis sesenti. Mia clav englesa da sedisch millimeters ei è naven,
semplamein naven.
Norma (entra en cuschina, nua che David sesa aunc adina, ils mauns sur il tgau, duront che Alice
farvaghescha sco usitau.) Ah, cheu essas gie, signur…he – hm. Vossa dunna a dumandau suenter
Vus.
David (El mira si per ella. Lu sesaulza el anetgamein, eivers) Basta, tgi sund’jeu, tgi sund’jeu schon,
ch’jeu savess spitgà mo ina secunda! (El lahrogna selvadi e va ora.)
Alice Veseis, tgei ch’jeu vai manigiau! Basta….tgi pren zucher e tgi bu?
Norma (total dama dalla casa) Jeu temel che tuts agien midau meini. Nigin vul eun zitgei.
Alice Quei ei ussa schon curteseivel, fetg hofli. Jeu sun toh bu la fumitgasa en cheu! Ed insumma,
a mi vai tier gie nuot, insumma bu. Mo co vus anfleis zitgei en quei tencasa ei per mei in legn!
Norma Exact sur da gliez levu tschintscha cun vus, saveis!
Alice Tgei, sur da tgei, mia cara?
Norma Grad oz suentermiezgi eru vidlunder da metter si in inserat per ina gidontra da tenecasa, ed
jeu vai tertgau che Vus sappitgies forsa zitgi che fuss interessaus vida quei. (Ella seferma, cul dies
encunter il publicum, duront che Alice – ils mauns a calun – stat eri sco sch’ella teclass.)
(En stiva:)
Sven (grev) Jeu vai tertgau ch’ella vegni zaco pli ventireivla sche nus midien d’ina habitaziun en ina
biala casa nova. Insumma, Vies boiler ei sin i surora, quei aud’ins.
René (seprofunda tuttenina pli exact egl invit.) Ahhhh –


109
Sven Ina casa nova, novs amitgs…
René (mussond cul det silla carta d’invitaziun) Ahhh. (El va vi tier igl esch che David entra. Dat a lez
la butteglia e va ora.)
Sven In bi e gron iert pils affons, ina gronda garascha pil töff. Jeu vai tertgau ch’ella vegni ad esser
ventireivla.
David (s’enclinond sur il canape) Buna notg ensemen!
Larissa Nua vas ti?
David Jeu mo a fa suicid… ni a fa jogging. Jeu sun eun bu sigirs tgei, sco adina, sai eun bu tgei.
(David banduna la stiva. René entra en cuschina. El ventulescha cugl invit entuorn il nas da
Norma.)
René Igl ei bu oz. Igl ei l’jamna proxima…Ti as scumbigliau il datum….scumbigliau il datum.
Norma Oh, jesses.
René O jesses, schon empau, jesses, mera sin mei! Ti levas ina party, e ti dueigies vé tia party,
gliez empermettu a ti. (El va ora clamond dad ault:) Ussa marscha zitgei, ussa entscheiva la party
cheu! (Alice cuora suenter ad el, per clamar ad el:)
Alice Seprendi ensemen. Vus essas la finala docter! (Ella tuorna e resta en cuschina, farvagond e
murmignond per sesezza, duront che Norma banduna la cuschina.
En combra da durmir emprova Peter adumbatten, dad era vegnir a plaid inaga.)
Katya Ed els vegnan a vule veser ses mussamens dallas bancas e tut quels documents. Quei
savess vigni dètg malemperneivel, pervia da sia davosa declaronza da taglia. As ti bu difficultads
cugl uffeci da taglia?


110
(Avon ch’el sa rispunder, entra Nathalie, vestgida cul mantel, en combra. Katya setrai immediat
anavos da Peter, aschia che lez schai in tec sepiars persuls en dies.)
Nathalie Stun mal ch’jeu disturbel. Jeu savevel bu che ti agies visetas.
Katya Quei ei Nathalie. Nathalie stat cheu. Nathalie, quei ei….
Nathalie Perduna, jeu enquerel mes pralinès.
Peter Pralinès?
Nathalie Cu jeu sun ida, vaiu schau cheu els. Sche vus fusses bu occupai megna fetg, savesses
forsa encuri els per mei. (Ella “surri” e va ora.)
Katya O jesses, co quella ei sensibla (Ella va suenter a Nathalie.)
Peter Pralinès. Jeu vai veu nigins pralines. (El sesaulza si dil letg per sestender e mirar sut il letg
en. Ins vesa che sias bialas caultschas alvas ein davostier tut tschuffergnadas cun tschugalata. La
scatla da pralinès ei sil letg. El anfla ella e tegn quella triumfond ad ault.) Hurraa! (El banduna la
combra, purtond la scatla da pralinès sco ina trofea avon el.
René entra en stiva. El fa egls gross e pupillas en tuttas direcziuns, ei surhonzelis cun tuts.) Vigni,
bui tuts eun zitgei. (El sdrappa a Sven che sesa il migiel bunamein orda maun, derscha ora ualti bia
– medemamein siu agen. Larissa sesaulza.)
Larissa Jeu crei ch’jeu stoppi i ad encuri meu consort.
René Bun’idea. Purtei el anavos, nus vein eun ina liunga notg avon nus.
Larissa (malsegira) Oh, grazia, grazia fetg. (Si per Sven) Sch’jeu vess dad entupa vossa dunna….
René Vigni è cun lezza. Vigni cun tgi che vus leis. Envidei tut ils pusseivels vischins. (Larissa va
ora, in tec malsigira. René dat a Sven siu migiel plein, duront che Alice banduna la cuschina.)


111
René (si per Sven) Nus vein eun mai tschintschau propi in cun l’auter, hm?
Sven Co manigieis?
René Jeu vai getg che nus agien mai tschintschau in cun l’auter. (El sesa giu sper Sven.) Co plai a
Vus la veta cheu en quella surbaghegiada? Quei ei atgnamein ina residenza! A mi plai il plaid:
residenza bia meglier che “surbaghegiada”. In plaid interessant, hm, residenza. Quei tuna da glieud,
ni tgei manigieis Vus? (Duront ch’el discuora, metta el siu bratsch davos Sven silla spunda dil
canape.)
Sven A mi plai surbaghegiada zuar meglier, moh, la finala. (El s’encorscha tuttenina il bratsch da
René davos siu dies.) Jeu vai per cass gl’ensenn da funda in’associaziun da quartier. Per quei
intent duvrassu zitgi sco Vus – sche Vus fusses d’accord da separticipa?
René Tgei manigieis cun „zitgi sco vus“?
Sven Mo gie, in miedi, commember dalla classa superiura ni aschia. Insumma, sche vus vessas
l’intenziun da fa part dil comite, e sche nus stuessen lu i sigl uffeci ni tiel notar, fussu leds sche vus
targiesses en caultschas.
(Norma entra en stiva e va gnervusa vi e neu.)
René (pren anavos siu bratsch) Essas vus forsa in verd?
Norma René sa eun gnanc sepresta dad esser socialist, neve, meu car?
Sven (sventulescha cul magazin da golf) Mo dad ir el club da golf sa glieud sco vus lu seprestar!
(beiba o siu migiel e sesaulza) Tschau.
(René stat era si peis. Els seposiziunescha direct in si per l’auter.)
René Co ei quei manigiau cun “glieud sco nus”? Vegn pli datier.) Ussa dai lu adatg, ti
rehpinscher…ti…


112
Norma Dai adatg, car, tia educaziun vegn neunavon!
Sven Co sa quei esser che Vus veis schon telefon, e nus bu?
René Veis lu schon dumandau a scret e tschentau o ils formulars?
Sven Tgei sai jeu!
Norma Pertgei vignis bu inaga vi cheu cun Vossa cara dunna?
René Jeu sai gi a vus daco che nus vein telefon….(ei scalina vid igl esch-casa.)
Norma Mo stai cheu, car, e finescha tia construcziun. (Ella va ora.)
Sven Ed jeu less eun gi zitgei a Vus!
René Tgei?
Sven Vus veis bu da laghiagia suenter a mia dunna!
René Jeu vai gnanc veu vossa dunna.
Sven Jeu è bu.
René E tgi s’empo ussa da gliez?
Sven Gliez ei la cuolpa da tala glieud sco vus. Pervers, che setraian en rassas e che tschaghegnan
davos ils umbrivals suenter a mia dunna!
Norma (entra en stiva cun Nathalie.) Cheu ei dunna…eh --. Ella enquera siu um.
Sven Hallo. Nuas eis ti pomai stada? (Sven ei surstaus e leds da veser ella, aschia che René vegn
schaus anavos persuls cun tut sia gretta. Norma supplichescha el cun gesticulaziuns da schar
persuls il pèr. René e Norma van ora. Nathalie e Sven sesprovan da tener sut controlla lur
emoziuns.)


113
Nathalie Sas ti ch’ella a cheusi in tüp cun ella?
Sven El ei docter.
Nathalie (skeptica) Ach, propi?
Sven El ei in colleg da quei docter cheu. Nua eis ti è stada?
Nathalie A spass. Ti eis bu staus siu sulet. Tuts an giu ella, el club digl Urs. Leu enconusch’ins ella
cul surnum “Wanderpreis”.
Sven Entscheiva bu schon puspei, Nathy. Fai schi bien, bu uss!
Nathalie Nus dus vein fineu in cun l’auter. Cu ils affons tuornan, prendu els cun mei e mo tier mia
mumma.
Sven Els ein gie schon tier tia mumma. (cuorta pausa. Ella sa bu sch’ella duei rir ni bargir. El
betscha ella.)
Nathalie Sche nus lessen i en sortida, duessu forsa eun lava mia fatscha. (Ella pren siu maun e
strai el tier igle sch.)
Sven Tgei ch’jeu level eun gi a ti, cara: Nus essan grad vigni envidai tier ina party. (Els van ora.)
(Alice Patt entra en cuschina. Ella ha in fasch enta maun. Cu ella pachetescha ora, ves’ins ch’igl ei
las caultschas da Peter. Ella fiera ellas en ina sadiala el lavabo. Peter entra dalla garascha en
cuschina. El ei setratgs en cumplet, auter che las caultschas. El maglia cun gust in meil. El sesa sil
cantun dalla meisa.)
Alice Sche Vus vignis inaga sur Domat stueis exnum mera en tier mei ed inaga miglia zitgei
endretg. David dat a vus mi’adressa.
Peter Mmmmh, gie, grazia.


114
Alice Gie gie, miu David ei mintgaton in tec in curios. Sche vus dumandeis mei stat el avon in
collaps. Quei stress cul mistregn da directur ei halt bu tut. E lu eun a casa, bu da fa curvien, la finala
viva el ensemen cun quella, quella….vus saveis schon. Jeu vai tertgau che vus sco miedi savesses
inaga plidenta el sin quei problem?
Peter Quei forsa gnanc in problem. E saveis, quei ei atgnamein bu mia sparta. Jeu sun anestesist.
Alice Ei quei ina sort urolog?
Peter Na, na, quei ei quel che dat el spital las dormas tier las operaziuns.
Alice Oh, mo jeu manigiass ch’ina sprezza figess gnanc donn a meu David! (Ella fruscha cuntenta
vinavon vid las caultschas duront che Peter – ruend il meil, va ora.
Sven e Nathalie entran en combra da durmir. Mintgin ha in migiel enta maun.)
Sven Cheu.
Nathalie (mira entuorn) Also, quei vesa gie o exact tuttina sco tier nus.)
Sven Mo ch’igl ei bu nossa combra. (Stezza la cazzola.)
Nathalie Tgei fas?
Sven Nus essan envidai sin ina party, hm. E tgei figievan nus adina sillas partys? (El pren giu ad
ella il migiel, tschenta omisdus giun plaun, aulza si e tschenta ella sil letg e betscha ella.
Alice Patt banduna la cuschina. Ella porta las caultschas fauldadas perfect.
Peter entra en combra da durmir, envida la cazzola. El ei eun adina senza caultschas e fema ina
cigarra.)
Peter Oh, stun mal, sun grad giuado puspei. (Nathalie e Sven, embratschai stretgamein, observan
el duront ch’el arva la scaffa da vestgadira e pren ora in pèr caultschas da René.)


115
Peter (en confidonza si per Sven) Vai grad tschintschau cun Vossa mumma. Jeu enconuschel zitgi
a Cuera, secapescha privat. Dei part a mi, Sche vus lessas ve naven ella….(metta il det avon las
levzas) Perdunei. (El stezza la cazzola e va ora sils pézs dils peis.)
(René, senza perucca, entra cun Katya en stiva. Ella ha „tractau“ el aschia ch’el sestenda sc’in tgiet.
Omisdus an migieuls enta maun ed el derscha suenter quels.)
Katya Pauper Urs. Jeu sai mo spera ch’el ei silmeins ventireivels. Jeu stos matei mirà da survigni
raps dad el, ni aliments ni sco ins gi a quei. Meu advocat gi ch’jeu sappi flatschà el vida la prei. Jeu
sai bu tgei ch’el manegia cun quei, jeu vai tochen oz bu capeu endretg quei lungatg special dad
advocats. En talas situaziuns ein ins tut sepiarsa sco dunna. Deis Vus ballapei?
René Bu pli. Pi baul schon, naturalmein.
Katya Vaiu schon tertgau. Vus veis in tgierp schi atletic (ella smacca sias musclas. Norma entra
denton.)
René Il pi impurtont ei naturalmein da resta fit. Jeu manegiel che gliez seigi gartigiau a mi.
Norma Gie, gliez sansa gi, el fa adina la pareta dad esser „fit“. Ella “surri” curteseivlamein si per
Katya, ch’ei serevegnida e che cuntinuescha cun sia tura da sgulatschar entuorn sc’ina mattatscha
ord cadeina.)
Katya Quei ei ina bellezia stiva, veramein super. (Norma mira pitgiv e recent sin René, lu tonscha
ella vi ad el siu migiel per emplenir suenter.)
Katya Oh, apropos, cheugiu ei zitgi en vies puoz.
Norma Tgei scheis?
Katya Zitgi ei curdaus zaco el puoz giu en curtgin. E cu el ei puspei vigneus o, vev’el ina sort
frastga enta maun. (Tuts treis miran orda „finiastra“.


116
David entra en cuschina. Naven dalla schanuglia ensi eis el bletschs diltut. En in maun tegn el las
restonzas dalla caglia da Norma, en tschel il fest che dueva tener la plonta. Sepiars mira el sin
omisduas caussas e va encunter la garascha.)
Norma Jeu sai bu vesé el.
René Igl ei è megna stgir.
Katya Na, el ei curius naven.
Norma (skeptica) Propi?
(En combra da durmir envida Nathalie la cazzola dalla meisa da notg. Ella e Sven sesan sil letg.)
Nathalie Eis ti sigira ch’els an nuot encunter?
Sven Na, na! (Nathalie sestenda pil telefon sper il letg. Cu ella entscheiva a metter en la numra,
sesaulza Sven e zuppegia vi tier igl esch.)
Sven Tgisà tgei che quell a manigiau “ch’el enconuschi zitgi a Cuera, e ch’i seigi zitgi privat” (El va
ora, serrond igl esch davos el.
Peter entra en stiva. El ha ussa tratg en las caultschas da René. Ellas ein memia stretgas e memia
cuortas.)
Peter Bien, tgi less salta?
Norma Bun’idea!
Katya Super! (Omisduas dunnas van encunter el, mo el, cun bratscha stendida, va encunter a
René.)
René Lai mei en ruaus ni che ti as da fa cun meu advocate.


117
(en combra da durmir:)
Nathalie (el telefon) Hallo mumma, co vai? (pausa) Tut en uorden culs affons?
(en cuschina):
Larissa (entra. Vestgida cun in costüm sempel mo da bien gust.) David, nua eis? Nus essan
envidai ad ina party. (Ella va ora tras igl esch aviert en garascha.)
Norma René, mera sche ti anflas ina buna platta.
Katya (si per Peter) Oh, jeu vai in pèr bunas cd’s en meu auto.
Peter Plattas ei pi adattau per quella party (Ella tschappa el pil maun ed els van ora ensemen.
Peter sco tschut che vegn menaus tiel mazlèr.)
(en combra da durmir:)
Nathalie (el telefon) Cara, gi ei eun inaga…Pa…paaa….paaapiiii. Spetga, ti sas gi ei direct a Papi.
– Sven, Sven, ella a getg siu emprem plaid.
(Ella arva igl esch dalla combra da durmir en quei mument che Sven reiva – cun ina cigarra en
bucca – ils davos scalems dalla scala.)
Sven Hallo cara, jeu vai empremess ch’jeu miri inaga lur boiler. (Nathalie selai curdar anavos en
letg. Sven ei buc pli da veser. Ins auda el da giuadora.) Insumma, quei docter ei eun in bienatsch.
Mett’avon, el veva pi baul è ina Gilera Brough Super (Dschiléra Braff Super).
(Nathalie pren puspei il telefon all’ureglia, duront che Larissa e David entran dalla garascha en
cuschina.)
Larissa Nua as ti mess il vin? (El pren il vin ord la frestgera.) Jeu stun mal, quei cun tia mumma
manegiu.


118
David Na, mo lai. Quei ei mia cuolpa.
Larissa Jeu sai propi bu tgei ch’jeu vai studigiau en quei mumen.
David (betscha ella precaut) Dameun marvegl mondu cun ella a casa, e lu vesa bu pli ella tochen
Nadal, empermess?
Larissa Ella ei gnanc schi terribla, ni?
David (tauscha ella migieivel en direcziun digl esch.) Moh, en scadin cass eisi meglier dad i a mera
tgei ch’ella cumbinescha grad ussa.
Larissa (vid igl esch) Pertgei ein tias caultschas tut bletschas?
David Tgei caultschas? (Omisdus van ora
Alice entra en stiva. René ha gest anflau ina platta e vul metter quella sil grammofon stil „retro“.)
Veis Vus schon tschintschau cun vies um sur da quei? (si per Norma.)
René Tgei tgisà?
Norma (gnervusa) Dunna – äh – vegn a gida mei cul schubergia.
René (irritaus e tementaus) Dunna äh vegn a far tgei?
Alice Mintgamai il gliendisgis, la mesjamna ed il vendergis mass il meglier a mi. Lu saiu è grad
mera in tec da meu David.
(René mira tut schoccaus sin ella, cu ella tschenta en la televisiun e va encunter ad el.)
Alice Signur docter, ussa saiu puspei tgei ch’jeu level dumanda vus. Ina enconuschenta da mei vul
i el spital. Ella gi ch’i seigi pervia da „Harmoniestörigs“. Saveis gi a mi tgei che quei ei? Ed
insumma, drov’ins ina narcosa per fa quei?


119
(Ei scalina vid igl esch-casa.)
Alice Igl esch-casa!
(Norma va, cunscienziusamein, tier igl esch.)
Alice Patt sesa cumadeivel avon la televisiun. René sedosta encunter il plascher ch’el vess da
scadenar ad Alice la platta da gramofon giu pil tgau.)

MUSICA e TENDA

FIN


S-HUT 1-1

Hotel Diermabein

tenor la cumedia “Hotel Goldtown” da Kurt Hutterli

versiun romontscha: Nadja Cadonau, Georgina Janki e Manfred Veraguth

S-HUT 1-1_Hotel Diermabein_(sr)


1

Figuras (tenor la successiun da lur apparientscha):

Pieder Diermabein
hotelier

Flurin Fuffrogn

denter auter inschignier

Gelgia Diermabein
dunna da Pieder

Luzia Promilla

dunna da bar

Amalia Marenghin
dunna d’in cava-aur

Luzi Canun

scherif

Balzer Rehun

possessur d’ina mina dad aur

Gieri Remiedi

miedi

Filomena Flumer
matta da combras

Heidi Express

postina

Balugna Tschagrun
cuschiniera

Claudia Clic

fotografa

Emma Paterliera
possessura d’ina stizun

S-HUT 1-1_Hotel Diermabein_(sr)


2
Tina Tolca

denter auter autura

Gion-Giachen Sumfil
denter auter guid da muntogna

Gloria Lodola

denter auter cantadura

Giusep Pistola

scherif pign

S-HUT 1-1_Hotel Diermabein_(sr)


3
Remarca:
Quei toc ei vegnius translataus per incarica dall’Uniun da giuventetgna Vuorz
(udgv), che ha presentau quel ils 31. d’october, igl 1., ils 2, ils 7, ed ils 8 da
november 2008 en halla a Vuorz.
Il toc “Hotel Goldtown” da Kurt Hutterli preveda rollas per 7 ni 8 damas e 7 ni 8
umens. Perquei che l’udgv duvrara 17 figuras, havein nus integrau la rolla da
Giusep Pistola, il scherif pign. Nus havein plinavon selubiu dad adattar e midar las
rollas ed il toc tenor basegns.

S-HUT 1-1_Hotel Diermabein_(sr)


4

Scena 1

Entrada dil hotel Diermabein. Igl ei l’ina la damaun. Il hotelier Pieder Diermabein cupida
alla recepziun. Sper el ina pistola. Ei stgalina. Diermabein sededesta, tschappa la pistola,
s’avischina agl esch dall’entrada e laghegia tras il spiun. Ei stgalina aunc ina gada.
Diermabein pren la pistola el maun seniester, zuppa ella davos il dies ed arva tut precaut igl
esch. Avon el stat Flurin Fuffrogn, vestgius elegant, cun duas grondas valischas ...

Pieder Diermabein
Vus giavischeis?

Flurin Fuffrogn
Quei ch’ins giavischa d’in hotel: ina combra schubra ed in letg cumadeivel.

Pieder Diermabein
Secapescha miu signur, mo vinavon! (supplichescha d’entrar e tonscha il maun) Diermabein!

Flurin Fuffrogn
Gie, gliez sperel jeu era, mo igl emprem munglass jeu propi haver in letg!

Pieder Diermabein
Na, na, Vus haveis capiu mei falliu. Miu num ei Diermabein, Pieder Diermabein, jeu sun il
possessur da quei hotel!

Flurin Fuffrogn
Gie schia! (engarta la pistola che Pieder Diermabein tegn enta maun) E Vus veis sco ei para
spitgau in hosp nungiavischau ...

Pieder Diermabein
Co manegeis Vus quei?

Flurin Fuffrogn
Jeu quentel che Vus beneventies buc tut Vos hosps cun ina pistola enta maun?

Pieder Diermabein
(pren tut confus la pistola, metta ella silla meisa dalla recepziun e fa dapli glisch) Perstgisei
melli ga, mo normalmein arrivan nos hosps buc pér da quellas uras en nies hotel. Vossas
valischas ... (porta ellas ella halla). Tgi pomai ha menau Vus pér da quellas uras tochen a
Villdorado?

Flurin Fuffrogn
In viturin dalla Val d’Argien.

Pieder Diermabein
Aschi dalunsch vegnis Vus? Lu stueis esser staunchels sc’in tgaun!

Flurin Fuffrogn

S-HUT 1-1_Hotel Diermabein_(sr)


5
Gie, propi!

Pieder Diermabein
(va alla recepziun ed arva il cudisch da hosps) Jeu stun mal, mo malgrad ch’igl ei tard stossel
jeu supplicar per Vossas persunalias.

Flurin Fuffrogn
Miu num ei Fuffrogn, Flurin Fuffrogn. Jeu sun igl inschignier dalla nova societad da viafier
dalla Val d’Aur.

Pieder Diermabein
(porta las indicaziuns el cudisch e dumonda tut agitaus) Vul quei gir che ... ? Munta quei che
... ? Quei fuss gie grondius sche Villdorado survegness ina staziun!

Flurin Fuffrogn
(empau misterius) Saveis Vus tener discus in misteri?

Pieder Diermabein
Per in hotelier serius sco jeu sun, secapescha quei da sez. Quei s’auda tier mia professiun.

Flurin Fuffrogn
Essas Vus maridai?

Pieder Diermabein
(in tec malsegirs) Gie, daco? Quei ha buc forsa in connex cun Vies misteri?

Flurin Fuffrogn
Bein, ei ha. En verdad sun jeu buc in inschignier, mobein in detectiv privat.

Pieder Diermabein
(pren in fazalet orda sac e fa giu il suadetsch) Vus vuleis uss bein buc gir che mia Gelgia hagi
engaschau Vus pervia dalla fama ch’jeu hagi ... ch’jeu seigi ...

Flurin Fuffrogn
(gauda che Diermabein vegn pli e pli gnervus e nazegia o quei) Mia scolaziun hai jeu dil
reminent fatg tiel renomau biro da detectivs "Holmes e Watson". Sche quei gi a Vus enzatgei.

Pieder Diermabein
"Holmes e Watson"? Secapescha che quei gi a mi zatgei, miu signur! Mo Vus stueis crer a mi
ch’jeu sun da principi absolutamein fideivels a mia Gelgia e perquei innocents. Sco getg,
quella fama ch’jeu hagi ... ch’jeu seigi ... quei vegn da zatgi che vul dil mal – e jeu sai era da
tgi. Tgei sempos jeu che tschels dus hotels han stuiu serrar las portas?! Ils temps da raschlar
raps ein vargai per tuts. Manegeis Vus ch’jeu sesessi schiglioc alla recepziun l’entira notg?!

Flurin Fuffrogn
Jeu astgel pia sefidar che gnanc Vossa dunna vegn a saver zatgei da quei misteri ch’jeu
tradesch uss a Vus?

Pieder Diermabein
(levgiaus) Ei setracta pia buc ... ? Gie secapescha, jeu vegn a tener discus il misteri, tschien
pertschien, signur Fuffrogn. Jeu sai da natira quescher sc’ina platta pegna.

S-HUT 1-1_Hotel Diermabein_(sr)


6

Flurin Fuffrogn
Fetg bien! Vus haveis segir udiu: enzatgi ha engulau il tresor da Balzer Rehun, il possessur
d’ina mina d’aur.

Pieder Diermabein
Secapescha, quei enguladetsch ei tema numra 1 a Villdorado. E quei tucca buc mo signur
Rehun, mobein era tut ses luvrers che ston spitgar silla paga. Ed aschia indirect era mei. Ils
luvrers lain scriver si tut quei ch’els beiban. Mo pli Balzer Rehun paga bar. Per cletg ha el
schau segirar siu tresor. Mo tochen che la segirada paga, va ei segir aunc in temps.

Flurin Fuffrogn
Exact quella segirada ha in connex cun miu misteri. Aunc inagada: Vus empermettis che Vus
cuschis sco ina fossa e scheis nuot?

Pieder Diermabein
Gnanc in singul bustab, signur Fuffrogn!

Flurin Fuffrogn
Excellent. Pia, jeu interquerel il cass per la segirada. Ei vegn numnadamein suspectau che
Balzer Rehun hagi engulau sez siu agen tresor.

Pieder Diermabein
Tgei? Quei ei ... quei fuss gie ina vergugna, quei muntass gie che ...

Flurin Fuffrogn
... ch’ei vegn empruau da cuglienar la segirada. Quei ei nuot niev: deplorablamein hai jeu
schon stuiu sclarir plirs cass semeglionts. Vus haveis getg che signur Rehun seigi client en
Vossa bar?

Pieder Diermabein
In hosp che vegn stedi e ch’ei era generus cun dar bunamana. Sche Vus cartis buc, dumandei
damaun la Luzia.

Flurin Fuffrogn
Vossa dunna alla bar, supponel?

Pieder Diermabein
Ins encorscha immediat che Vus essas i a scola tier “Holmes e Watson”!

Flurin Fuffrogn
Grazia pils cumpliments. Jeu sai s’imaginar che Vus sco hotelier vesis ed udis beinenqual
caussa che savess esser nizeivla per mias inquisiziuns. E talas indicaziuns vegnan segir
remuneradas dalla segirada.

Pieder Diermabein
Vus manegeis ... ?

Flurin Fuffrogn
Arver ils egls e las ureglias, ed il medem mument serrar la bucca – e quescher murtgeu.
D’accord? (el tonscha il maun) Ed era enviers persunas che protegian la lescha cuschis!

S-HUT 1-1_Hotel Diermabein_(sr)


7

Pieder Diermabein
(dat era il maun) Fatg giu! Dil reminent: nies scherif Luzi Canun ei tuttina pli sperts da sittar
che da studegiar.

Flurin Fuffrogn
Grazia per l’informaziun. Ed uss fuss jeu propi sgarscheivel leds da survegnir in letg.

Pieder Diermabein
Secapescha! Nossa megliera stanza ei aunc libra. Jeu muossel grad la via. (el pren las
valischas) Tschella valischa portel jeu immediat suenter. (el meina Flurin Fuffrogn en sia
combra)

Ei vegn stgir!

S-HUT 1-1_Hotel Diermabein_(sr)


8

Scena 2

Igl ei sera. Gelgia Diermabein sesa alla recepziun e fa caltschiel. Ella bar spetga Luzia
Promilla sin clientella. Flurin Fuffrogn vegn ord la sala da magliar. Luzia Promilla
contempla el tut interessada da tgau tochen pei.

Gelgia Diermabein
Ei la tschavera stada en uorden, signur inschignier?

Flurin Fuffrogn
Grazia, dunna Diermabein. In’endretga tscheina per da quels che van a cavar aur.

Gelgia Diermabein
Lu sun jeu cuntenza.

Flurin Fuffrogn
La suppa aschi clara sco aua da tgiern, la carn aschi zarta sc’ina sola da calzers ed ils legums
aschi consistents sc’ina buglia savurusa.

(Luzia Promilla sto tener anavos il rir, laguotta traviers e sto tuoscher. Gelgia dat in’egliada
seriusa sin Luzia e sevolva lu plein curtesia viers Fuffrogn)

Gelgia Diermabein
Nossa cuschiniera, la Balugna Tschagrun, vegn ad haver plascher dils cumpliments, signur
Fuffrogn. Sco fuss ei uss cun in whiskey sco s’auda en nossa bar? Luzia Promilla survescha
bugen a Vus zatgei bien.

Flurin Fuffrogn
Vus veis raschun. Suenter quei past da fiasta fa in bien e ferm sitg segir bein.

Gelgia Diermabein
Gliez manegel jeu era. Ed jeu giavischel gia ina buna notg. Saveis, naven dallas 10 surpren
miu um la recepziun.

Flurin Fuffrogn
Aschi baul vegn jeu strusch ad ir a durmir. Era a Vus ina buna notg. (el semeina enviers Luzia
Promilla che ri schon pli dagitg tut scharmant en direcziun da Fuffrogn)

Gelgia Diermabein
Jeu sperel ferm ...

Flurin Fuffrogn
(semeina puspei enviers Gelgia. Luzia Promilla cala da surrir) Tgei spereis Vus, dunna
Diermabein?

Gelgia Diermabein
Che vus stetties aunc in temps en nies hotel, signur inschignier.

S-HUT 1-1_Hotel Diermabein_(sr)


9
Flurin Fuffrogn
Quei selai strusch evitar. Tochen damaun pia. (el semeina danovamein enviers Luzia Promilla
che tarlischa puspei)

Gelgia Diermabein
Tochen damaun. (ella pren siu caltschiel e metta grad puspei sin meisa) Aunc zatgei ...

Flurin Fuffrogn
(empau malidis) Gie? (Luzia Promilla volva ils egls e dat malpazient culla deta silla bar)

Gelgia Diermabein
Eis ei endretg sche nus purtein igl ensolver en Vossa combra puspei allas nov?

Flurin Fuffrogn
Las nov ei grondius. (el va viers la bar)

Gelgia Diermabein
Grazia. (ella semetta vid far caltschiel)

Luzia Promilla
(retscheiva cun ina biala egliada il hosp) Vus giavischeis?

Flurin Fuffrogn
(pren plaz alla bar) In whiskey, fagei aschi bien.

Luzia Promilla
Bugen. (ella metta il migiel silla bar, pren ina butteglia giud cruna) Nus vein whiskey da 5 e
da 10 onns.

Flurin Fuffrogn
Quel da 5 onns ei bien. (Luzia Promilla derscha en; el beiba sur tgau o e sescrola) Buaaa! (el
tonscha puspei il migiel a Luzia) Quella ga tuttina pli bugen quel da 10 onns.

Luzia Promilla
Bugen. (ella emplenescha il miegiel cul whiskey ord la medema butteglia sco avon)

Flurin Fuffrogn
Ei quei buc quel d’anson?

Luzia Promilla
Quei cugliuna, signur Fuffrogn. Saveis, nus vein omisduas annadas ella medema butteglia.

Flurin Fuffrogn
(perplex) Aha?! (el beiba) Tgei cletg, quel ei empau pli fins.

Luzia Promilla
Gie, 5 onns dapli san far la detga differenza.

(Amalia Marenghin entra el hotel; ella ha en in vestgiu niev ed ina curalla dad aur che penda
entuorn culiez)

S-HUT 1-1_Hotel Diermabein_(sr)


10
Gelgia Diermabein
Buna sera Amalia. Aschi fina oz. E pér la curalla. Ha tiu um rut en ella banca per saver prestar
quella?

Amalia Marenghin
(ri) O sin banca dat ei il mument probabel pli pauc d’engular ch’ella mina d’aur da miu um.

(era Luzia Promilla e Flurin Fuffrogn gezzan las ureglias)

Gelgia Diermabein
Ha tiu um pia anflau ina aveina d’aur pli gronda?

Amalia Marenghin
Quei sas ti gir dad ault. (ella va tut loscha alla bar)

Luzia Promilla
Quei sto vegnir festivau, Amalia. Astgel jeu grad dar in dubel per entscheiver?

Amalia Marenghin
In treidubel! E naven dad uss mo dil meglier!

(Luzia Promilla pren puspei la medema butteglia e derscha en)

Flurin Fuffrogn
Vus essas ina dunna extraordinaria!

Amalia Marenghin
(mira sin Fuffrogn) Pertgei? Perquei che jeu beibel whiskey? O saveis, jeu e miu um partgin
tut. El lavura, e jeu fetsch las fiastas sch’ei dat da festivar zatgei! – S’enconuschin nus
insumma da zanua?

Flurin Fuffrogn
Buc ch’jeu savess. Miu num ei Fuffrogn, Flurin Fuffrogn, inschignier.

Gelgia Diermabein
(che teidla tut attent tgei che vegn paterlau ella bar) Il signur inschignier lavura per la
societad da tren dalla Val d’Aur.

Flurin Fuffrogn
Sco ei para san ins tener discus nuot en quei hotel!

Gelgia Diermabein
O, perstgisei, miu um ha buc getg che Vus vulesses buc che ...

Flurin Fuffrogn
Schon bien.

Amalia Marenghin
Societad da tren?

Flurin Fuffrogn

S-HUT 1-1_Hotel Diermabein_(sr)